Na temelju članka 47. stavaka 2. i 4. Zakona o zaštiti pučanstva od zaraznih bolesti 
(,Narodne novine“, br. 79/07., 113/08., 43/09., 130/17., 114/18., 47/20., 134/20. i 
143/21.) te članka 22.a Zakona o sustavu civilne zaštite (,Narodne novine“, br. 82/15., 
118/18., 31/20. i 20/21.), Stožer civilne zaštite Republike Hrvatske, 24. siječnja 2022., 
donosi 


ODLUKU 


o izmjenama i dopuni Odluke o uvođenju posebne sigurnosne 
mjere obveznog testiranja dužnosnika, državnih službenika i 
namještenika, službenika i namještenika u javnim službama, 

službenika i namještenika u lokalnoj i područnoj (regionalnoj) 

samoupravi te zaposlenika trgovačkih društava i ustanova 


U Odluci o uvođenju posebne sigurnosne mjere obveznog testiranja dužnosnika, 
državnih službenika i namještenika, službenika i namještenika u javnim službama, 
službenika i namještenika u lokalnoj i područnoj (regionalnoj) samoupravi te 
zaposlenika trgovačkih društava i ustanova (,Narodne novine“, br. 121/21.) naziv 
Odluke mijenja se i glasi: 


,Odluka o uvođenju posebne sigurnosne mjere obveznog testiranja na virus SARS- 
CoV-2 te posebne sigurnosne mjere obveznog predočenja dokaza o testiranju, 
cijepljenju ili preboljenju zarazne bolesti COVID-19 radi ulaska u prostore javnopravnih 
tijela“. 


Točka I. mijenja se i glasi: 


»Zbog ubrzanog širenja i povećanog rizika prijenosa zarazne bolesti COVID-19, ovom 
Odlukom se radi zaštite pučanstva od zaraze prijenosom virusa SARS-CoV-2 te 
suzbijanja bolesti COVID-19, za vrijeme trajanja proglašene epidemije bolesti COVID- 
19, uvodi posebna sigurnosna mjera obveznog testiranja na virus SARS-CoV-2 (u 
daljnjem tekstu: testiranje) dužnosnika, državnih službenika i namještenika, pripadnika 
Oružanih snaga Republike Hrvatske, službenika i namještenika u javnim službama (na 
koje se primjenjuje propis kojim se uređuju plaće u javnim službama) te službenika i 
namještenika u lokalnoj i područnoj (regionalnoj) samoupravi. 


Testiranje iz stavka 1. ove točke uvodi se i za zaposlenike trgovačkih društava i 
ustanova čiji su osnivači Republika Hrvatska ili jedinice lokalne i regionalne (područne) 
samouprave ili u njima Republika Hrvatska ili jedinice lokalne i područne (regionalne) 
samouprave imaju većinski udio te za zaposlenike trgovačkih društava koja su u 
većinskom vlasništvu trgovačkih društava u kojima Republika Hrvatska ili jedinice 
lokalne i područne (regionalne) samouprave imaju većinski udio, a koje imaju status 
pravnih osoba s javnim ovlastima ili obavljaju javnu službu (pružatelji javnih usluga), 
uključujući zračne luke na području Republike Hrvatske ako su pružatelji javnih usluga 
u zemaljskom prometu. 


Tijelo i pravna osoba u kojima obnašaju dužnost odnosno obavljaju službu ili su 
zaposlene osobe iz stavka 1. ove točke te pravna osoba u kojoj rade zaposlenici iz 





stavka 2. ove točke smatraju se u smislu zakona koji uređuje zaštitu pučanstva od 
zaraznih bolesti i ove Odluke javnopravnim tijelom (u daljnjem tekstu: javnopravno 
tijelo), a njihov čelnik odnosno zakonski zastupnik odgovornom osobom u 
javnopravnom tijelu (u daljnjem tekstu: odgovorna osoba).“. 


Točka IV. mijenja se i glasi: 


,Za osobe iz točke |. ove Odluke uvodi se posebna sigurnosna mjera obveznog 
predočenja EU digitalne COVID potvrde ili drugog odgovarajućeg dokaza o testiranju, 
cijepljenju ili preboljenju zarazne bolesti COVID-19 radi ulaska u prostore 
javnopravnog tijela u kojem obnašaju dužnost odnosno obavljaju službu ili su 
zaposlene. 


Obveza iz stavka 1. ove točke provodi se tako da osoba, prilikom ulaska u prostore 
javnopravnog tijela u kojem obnaša dužnost odnosno obavlja službu ili je zaposlena, 
predoči EU digitalnu COVID potvrdu ili drugi odgovarajući dokaz o testiranju, cijepljenju 
ili preboljenju zarazne bolesti COVID-19 na uvid osobi koju odgovorna osoba u 
javnopravnom tijelu za to odredi. 


Osoba koja predoči EU digitalnu COVID potvrdu ili drugi odgovarajući dokaz o 


testiranju, cijepljenju ili preboljenju zarazne bolesti COVID-19 na način propisan 
stavkom 2. ove točke ne podliježe obvezi testiranja iz točke I. ove Odluke.,. 


IV. 
Točka V. mijenja se i glasi: 


,Posebna sigurnosna mjera obveznog predočenja EU digitalne COVID potvrde ili 
drugog odgovarajućeg dokaza o testiranju, cijepljenju ili preboljenju zarazne bolesti 
COVID-19 uvodi se i za sve druge fizičke osobe koje namjeravaju ući u prostore 
javnopravnih tijela po bilo kojoj osnovi.“ 


Točka VI. mijenja se i glasi: 


»Osobama iz točke I. ove Odluke koje odbiju testiranje, a odbiju predočiti i EU digitalnu 
COVID potvrdu ili odgovarajući drugi dokaz o testiranju, cijepljenju ili preboljenju 
zarazne bolesti COVID-19, nije dozvoljeno ući u prostore javnopravnih tijela. 


Osobama iz točke V. ove Odluke koje odbiju predočiti EU digitalnu COVID potvrdu ili 
odgovarajući drugi dokaz o testiranju, cijepljenju ili preboljenju zarazne bolesti COVID- 
19, nije dozvoljeno ući u prostore javnopravnih tijela.“ 


VI. 
Točka VII. mijenja se i glasi: 
Činjenicu da su testirane na virus SARS-CoV-2, odnosno da su cijepljene ili su 


preboljele bolest COVID-19, osobe iz točaka |. i V. ove Odluke mogu dokazivati 
predočenjem drugog odgovarajućeg dokaza. 





Ako su osobe iz točaka I. i V. ove Odluke preboljele bolest COVID-19 i dijagnoza im je 
postavljena na temelju brzog antigenskog testa unazad 12 mjeseci, pod drugim 
odgovarajućim dokazom iz stavka 1. ove točke smatra se potvrda koju liječnik primarne 
zdravstvene zaštite izdaje na temelju nalaza brzog antigenskog testa. 


Ako su osobe iz točaka |. i V. ove Odluke imale dijagnosticirane COVID bolesnike u 
obitelji, a s tim oboljelima su imale kontakte te su proglašene vjerojatnim slučajem i 
bolest im nije dijagnosticirana laboratorijskim testom, pod drugim odgovarajućim 
dokazom iz stavka 1. ove točke smatra se potvrda liječnika primarne zdravstvene 
zaštite o preboljenju unutar 12 mjeseci izdana na temelju medicinske dokumentacije. 


Ako je osobama iz točaka I. i V. ove Odluke bolest COVID-19 dijagnosticirana na 
temelju PCR testa prije više od šest (6) mjeseci, a manje od 12 mjeseci, pod drugim 
odgovarajućim dokazom iz stavka 1. ove točke smatra se potvrda o preboljenju koju je 
izdao liječnik primarne zdravstvene zaštite ili nalaz PCR testa ne stariji od 12 mjeseci. 


Ako su osobe iz točaka |. i V. ove Odluke preboljele bolest COVID-19, a bolest im je 
dijagnosticirana PCR-om, BAT-om ili su bile vjerojatni slučaj, a cijepljene su jednom 
dozom cjepiva unutar osam (8) mjeseci od preboljenja i nije prošlo više od 12 mjeseci 
od primitka prve doze, pod drugim odgovarajućim dokazom iz stavka 1. ove točke 
smatra se potvrda liječnika primarne zdravstvene zaštite o preboljenju ili nalaz 
pozitivnog PCR testa zajedno s potvrdom o cijepljenju jednom dozom cjepiva protiv 
bolesti COVID-19 pri čemu datum cijepljenja mora biti unutar osam (8) mjeseci od 
preboljenja, a od cijepljenja nije prošlo više od 12 mjeseci.“ 


VII. 


Točka VIII. mijenja se i glasi: 


,Osobe iz točaka |. i V. ove Odluke tijekom boravka u prostorima javnopravnih tijela 
obvezne su pridržavati se svih propisanih protuepidemijskih mjera, posebnih 
preporuka i uputa Hrvatskog zavoda za javno zdravstvo te posebnih sigurnosnih mjera 
uvedenih ovom Odlukom.“. 


VIII. 


U točki IX. podstavak 1. mijenja se i glasi: 


,- na obveznike testiranja odnosno obveznike predočenja EU digitalne COVID 
potvrde ili odgovarajućeg drugog dokaza o testiranju, cijepljenju ili preboljenju 
zarazne bolesti COVID-19 radi ulaska u prostore određene posebnom odlukom 
kojom se uvode posebne sigurnosne mjere obveznog testiranja na virus SARS- 
CoV-2 i obveznog predočenja dokaza o testiranju, cijepljenju ili preboljenju 
zarazne bolesti COVID-19 u djelatnosti socijalne skrbi i posebnom odlukom 
kojom se uvode posebne sigurnosne mjere obveznog testiranja na virus SARS- 
CoV-2 i obveznog predočenja dokaza o testiranju, cijepljenju ili preboljenju 
zarazne bolesti COVID-19 u djelatnosti zdravstva“. 


Iza podstavka 1. dodaje se novi podstavak 2., koji glasi: 


»- na obveznike predočenja EU digitalne COVID potvrde ili odgovarajućeg drugog 
dokaza o testiranju, cijepljenju ili preboljenju zarazne bolesti COVID-19 radi 
ulaska u prostore određene posebnom odiukom kojom se uvodi posebna 














sigurnosna mjera obveznog predočenja dokaza o testiranju, cijepljenju ili 
preboljenju zarazne bolesti COVID-19 prilikom prijema pacijenata u prostorima 
zdravstvenih ustanova, trgovačkih društava koja obavljaju zdravstvenu 
djelatnost i privatnih zdravstvenih djelatnika“. 


Dosadašnji podstavci 2. do 7. postaju podstavci 3. do 8. 
Dosadašnji podstavak 8., koji postaje podstavak 9., mijenja se i glasi: 


,- na osobe čija je prisutnost nužna u zakonom propisanim postupcima pred 
sudskim odnosno pravosudnim, upravnim te drugim državnim odnosno 
javnopravnim tijelima i osobama“. 


Dosadašnji podstavci 9. i 10. postaju podstavci 10. i 11. 


IX. 
U točki X. stavku 1. riječi: ,iz točke I. V.“ zamjenjuju se riječima: ,iz točaka I. i V.“ 


U stavku 3. riječi ,čelnik tijela, odnosno poslodavac“ zamjenjuju se riječima: 
»odgovorna osoba u javnopravnom tijelu“. 


U stavku 4. riječi: , Ako čelnik tijela, odnosno poslodavac organizira“ zamjenjuju se 
riječima: ,Ako odgovorna osoba u javnopravnom tijelu organizira“. 


U stavku 5. riječi: ,Čelnik tijela, odnosno poslodavac obvezan je“ zamjenjuje se 
riječima: ,Odgovorna osoba u javnopravnom tijelu obvezna je“. 


Točka XI. mijenja se i glasi: 


,Preporučuje se svim poslodavcima u Republici Hrvatskoj, koji nisu obvezni osigurati 
provođenje posebnih sigurnosnih mjera obveznog testiranja odnosno obveznog 
predočenja EU digitalne COVID potvrde ili drugog odgovarajućeg dokaza o testiranju, 
cijepljenju ili preboljenju zarazne bolesti COVID-19 radi ulaska u njihove poslovne 
prostore, da te mjere uvedu za svoje zaposlenike te druge osobe koje ulaze u njihove 
poslovne prostore odgovarajućom primjenom, ovisno o djelatnosti kojom se bave, ove 
Odluke ili jedne od odluka navedenih u točki IX. podstavcima 1. i 2. ove Odluke.“ 


XI. 


Točka XII. mijenja se i glasi: 


,Provedbu ove Odluke obvezna je osigurati odgovorna osoba u javnopravnom tijelu iz 
točke |. stavka 3. ove Odluke. 


Ako ne osigura provedbu posebne sigurnosne mjere obveze predočenja dokaza o 
testiranju, cijepljenju ili preboljenju zarazne bolesti COVID-19 radi ulaska u prostore 
javnopravnog tijela, odgovorna osoba u javnopravnom tijelu podliježe prekršajnoj 
odgovornosti sukladno zakonu kojim se uređuje zaštita pučanstva od zaraznih bolesti. 








U smislu ove Odluke, smaira se da odgovorna osoba u javnopravnom tijelu nije 
osigurala provedbu posebne sigurnosne mjere iz stavka 2. ove točke ako je izrijekom 
odbila osigurati njezino provođenje ili je to učinila prešutno na način da je: 


— propustila odrediti jednu ili više osoba za neposrednu provedbu posebne 
sigurnosne mjere obveznog predočenja dokaza o testiranju, cijepljenju ili 
preboljenju zarazne bolesti COVID-19 prije ulaska u prostore javnopravnog tijela, 
ili 

— propustila osigurati, to jest organizirati i naložiti da osoba određena za neposrednu 
provedbu posebne sigurnosne mjere obveznog predočenja dokaza o testiranju, 
cijepljenju ili preboljenju zarazne bolesti COVID-19 bez odgode prijavi njoj i 
nadležnoj _sanitarnoj inspekciji Državnog inspektorata ulazak u prostore 
javnopravnog tijela osobe koja je odbila predočiti dokaz, ali je suprotno zabrani ušla 
u prostore tog javnopravnog tijela.“. 


XII. 


Ova Odluka zajedno s obrazloženjem objavit će se na mrežnoj stranici Ravnateljstva 
civiine zaštite na kojoj se objavljuju odluke Stožera civilne zaštite Republike Hrvatske 
za sprječavanje širenja zaraze  koronavirusom, na adresi:  https://civilna- 


zastita.gov.hr/odluke-stozera-civilne-zastite-rh-za-sprecavanje-sirenja-zaraze- 
koronavirusom/2304. 


XIII. 
Ova Odluka objavit će se u ,Narodnim novinama“, a stupa na snagu 25. siječnja 2022. 
KLASA: 810-06/20-01/7 


URBROJ: 511-01-300-22-481 
Zagreb, 24. siječnja 2022. 


NAČELNIK STOŽERA 
POTPREDSJEDNIK VLADE 


I MINISTAR UNUTARNJIH POSLOVA 
e 


Dostaviti: 


1. Operativnom centru Civilne zaštite, 
na daljnju dostavu 


2. Pismohrani 








OBRAZLOŽENJE 


U skladu s točkom 13. rješenja Ustavnog suda broj: U-I-5781/2021 i dr. od 21. prosinca 
2021. (www.usud.hr), Stožer civilne zaštite Republike Hrvatske u suradnji s 
Ministarstvom zdravstva i Hrvatskim zavodom za javno zdravstvo daje obrazloženje 
Odluke o izmjenama i dopunama Odluke o uvođenju posebne sigurnosne mjere 
obveznog testiranja dužnosnika, državnih službenika i namještenika, službenika i 
namještenika u javnim službama, službenika i namještenika u lokalnoj i područnoj 
(regionalnoj) samoupravi te zaposlenika trgovačkih društava i ustanova (Narodne 
novine, br. 121/21.) 


1. Stožer civilne zaštite Republike Hrvatske (u daljnjem tekstu: Stožer civilne 
zaštite) donio je 12. studenoga 2021. Odluku o uvođenju posebne sigurnosne mjere 
obveznog testiranja dužnosnika, državnih službenika i namještenika, službenika i 
namještenika u javnim službama, službenika i namještenika u lokalnoj i područnoj 
(regionalnoj) samoupravi te zaposlenika trgovačkih društava i ustanova. Odluka je 
donesena na temelju članka 47. Zakona o zaštiti pučanstva od zaraznih bolesti 
(Narodne novine“, br. 79/07., 113/08., 43/09., 130/17., 114/18., 47/20. i 134/20.; u 
daljnjem tekstu: ZoZPZB:79/07-134/20) u vezi s odgovarajućim prijelaznim odredbama 
dviju zakonskih novela iz 2020., te članka 22.a Zakona o sustavu civilne zaštite 
(,Narodne novine“ broj 82/15., 118/18., 31/20. i 20/21.). Objavljena je u ,Narodnim 
novinama“, br. 121/21., a stupila je na snagu 16. studenoga 2021. (u daljnjem tekstu: 
Odluka/2021). 


2. Sukladno članku 47. stavku 2. Zakona o zaštiti pučanstva od zaraznih bolesti 
(,Narodne novine“, br. 79/07., 113/08., 43/09., 130/17., 114/18., 47/20., 134/20 i 
143/21.; u daljnjem tekstu: ZoZPZB), ministar zdravstva, na prijedlog Hrvatskog 
zavoda za javno zdravstvo, može narediti posebne sigurnosne mjere za zaštitu 
pučanstva od zaraznih bolesti kolere, kuge, virusnih hemoragijskih groznica, žute 
groznice, bolesti COVID-19 uzrokovane virusom SARS-CoV-2 i drugih. Nadalje, ako 
su ispunjene pretpostavke iz članka 47. stavka 4. ZoZPZB-a, sigurnosne mjere može 
narediti i Stožer civilne zaštite u suradnji s Ministarstvom zdravstva i Hrvatskim 
zavodom za javno zdravstvo. S obzirom na to da je Svjetska zdravstvena organizacija 
11. ožujka 2020. proglasila pandemiju, a da je isti dan u Republici Hrvatskoj proglašena 
i epidemija zarazne bolesti COVID-19 uzrokovane virusom SARS-CoV-2, koja traje i 
danas, ispunjene su zakonske pretpostavke da odluke iz članka 47. stavaka 1. do 3. 
ZoZPZB-a donosi i Stožer civilne zaštite. S druge strane, članak 22.a Zakona o sustavu 
civilne zaštite izrijekom obvezuje Stožer civilne zaštite da donosi odluke kojima se 
naređuju sigurnosne mjere jer pandemija/epidemija zarazne bolesti COVID-19 
predstavlja stanje koje se nije moglo predvidjeti i na koje se nije moglo utjecati, a koje 
ugrožava život i zdravlje građana te gospodarsku aktivnost uzrokujući znatnu 
gospodarsku štetu. Stoga je pandemija/epidemija zarazne bolesti COVID-19 dovela 
do nastupa posebnih okolnosti u kojima je Stožer civilne zaštite - na temelju članka 
22.a Zakona o sustavu civilne zaštite u vezi s člankom 47. stavkom 4. ZoZPZB-a — ne 
samo ovlašten, nego i obvezan donositi takve odluke. 


3. Stožer civilne zaštite donosi odluke kojima se naređuju sigurnosne mjere za 
zaštitu pučanstva od zaraznih bolesti pod neposrednim nadzorom Vlade Republike 
Hrvatske (članak 47. stavak 4. ZoZPZB-a). Vlada Republike Hrvatske Ustavom je 








obvezana, između ostaloga, da ,brine o gospodarskom razvitku zemlje“ (članak 110. 
alineja 7. Ustava). U uvjetima pandemije/epidemije, to znači da je nužno neprekidno 
uravnoteživati sigurnosne mjere, koje Stožer civilne zaštite naređuje radi zaštite 
pučanstva te sprječavanja i suzbijanja zarazne bolesti, s potrebama gospodarstva, 
kako bi naložene sigurnosne mjere uzrokovale što manju gospodarsku štetu 
nositeljima gospodarskih aktivnosti i nacionalnom gospodarstvu kao cjelini. Ta obveza 
neprekidnog uravnoteživanja dvaju temeljnih ustavnih dobara (života i zdravlja ljudi, s 
jedne strane i gospodarskog razvitka države, s druge strane), koja se u uvjetima 
dugotrajnih globalnih pandemija/epidemija međusobno sukobljavaju, suprotstavljaju i 
uzajamno potiru, nije epidemiološke naravi. Ona je političke naravi. Zato je to ustavna 
obveza Vlade Republike Hrvatske. 


4. ZoZPZB i Zakon o civilnoj zaštiti pružaju opći zakonodavni model upravljanja 
krizom nastao kao odgovor na pandemiju/epidemiju uzrokovanu virusom SARS-CoV- 
2 koju obilježavaju brze i nepredvidive promjene te stalna opasnost od 
eksponencijalnog rasta oboljelih (što dobro pokazuje porast oboljelih tijekom siječnja 
2022. uslijed pojave i širenja omikrona), a time i opasnost od urušavanja zdravstvenog 
sustava kao najvažnije javne službe u uvjetima epidemije. Opisani institucionalni 
model omogućuje brzu provedbu i ostvarenje dvaju temeljnih načela djelovanja i 
odlučivanja tijekom globalnih pandemija/nacionalnih epidemija. To su načelo 
djelotvornosti (učinkovitosti) i načelo razmjernosti. Taj zakonodavni model ,osigurava 
da poduzete mjere postižu zadane legitimne ciljeve (u prvom redu, zaštitu života i 
zdravlja ljudi), ali da te mjere, kao i njihov intenzitet, istodobno budu takve da strogo 
odgovaraju potrebama danog trenutka te traju samo dok to okolnosti zahtijevaju, kako 
bi Ustavom zajamčene slobode i prava građana u svakom trenutku bili ograničeni 
samo u mjeri koja je nužna i koja odgovara naravi potrebe za njihovim ograničenjem,“ 
(P.Z. 230/2021).! 


5. Posebna sigurnosna mjera koju je Stožer civilne zaštite uveo Odlukom/2021 
sastoji se u obvezi dužnosnika, državnih službenika i namještenika, službenika i 
namještenika u javnim službama (na koje se primjenjuje propis kojim se uređuju plaće 
u javnim službama), službenika i namještenika u lokalnoj i područnoj (regionalnoj) 
samoupravi te zaposlenika trgovačkih društava i ustanova povezanih s Republikom 
Hrvatskom ili jednom ili više jedinica lokalne i regionalne (područne) samouprave po 
osnivačkoj ili vlasničkoj osnovi (u daljnjem tekstu: obveznici testiranja) da se prilikom 
dolaska na posao, najmanje dva puta u sedam dana, obvezno testiraju na virus SARS- 
CoV-2 (točke I. i il. Odluke/2021). Iznimno, obveznici testiranja oslobađaju se te 
obveze ako ispunjavaju uvjet cijepljenja ili preboljenja bolesti COVID-19, osim ako 
imaju znakove respiratorne infekcije, druge simptome ili znakove zarazne bolesti 
COVID-19. Činjenica testiranja, cijepljena ili preboljenja bolesti COVID-19 dokazuje se 
EU digitalnom COVID potvrdom ili drugim odgovarajućim dokazom o cijepljenju, 
preboljenju odnosno testiranju (u daljnjem tekstu: COVID-dokaz) koji su obveznici 
testiranja, prilikom ulaska u službene prostorije, dužni predočiti na uvid osobi koju 
čelnik tijela, odnosno poslodavac za to ovlasti (točke Ill. i IV. Odluke/2021). Što se 
smatra ,drugim odgovarajućim dokazom“ propisano je u točki VII. Odluke/2021, a 





1 Prijedlog zakona o izmjenama i dopunama Zakona o zaštiti pučansiva od zaraznih bolesti, s 
Konačnim prijedlogom zakona — P_Z. br. 230, KLASA: 022-03/21-01 /146 URBROJ: 65-21-02 od 
2. prosinca 2021., koji je predsjedniku Hrvatskog sabora podnijela Vlada Republike Hrvatske, 
aktom KLASA: 022-03/21-01/106, URBROJ: 50301-04/12-21-2 od 2. prosinca 2021., str. 3. 








mjesta gdje se može obaviti testiranje te pitanja vezana uz refundaciju troškova 
testiranja uređena su u točki X. Odluke/2021. 


Obvezu predočenja COVID-dokaza imaju i sve stranke koje dolaze u službene 
prostorije u kojima rade obveznici testiranja, svi pružatelji usluga koji pružaju različite 
usluge ili su angažirani za određene poslove u njihovim prostorima te druge osobe koje 
dolaze u njihove prostore po bilo kojoj osnovi (u daljnjem tekstu: posjetitelji) (točka V. 
Odluke/2021). 


Obveznici testiranja i posjetitelji koji odbiju testiranje odnosno odbiju predočiti COVID- 
dokaz ne mogu ulaziti i boraviti u službenim prostorijama (točka VI. Odluke/2021). 


U točki IX. Odluke/2021 taksativno su navedene osobe na koje se ta Odluka ne 
primjenjuje (ukupno 10 skupina osoba). 


6. Hrvatski sabor donio je na 9. sjednici održanoj 15. prosinca 2021. Zakon o 
izmjenama i dopunama Zakona o zaštiti pučanstva od zaraznih bolesti - ZoZPZB (77 
glasova ,za“, 27 ,protiv“). Objavljen je u ,Narodnim novinama“, br. 143/21. Stupio je na 
snagu 25. prosinca 2021. (u daljnjem tekstu: ZID ZoZPZB-a:143/21). Tim je Zakonom 
izmijenjen i dopunjen ZoZPZB:79/07-134/20. 


7. Člankom 2. ZID-a ZoZPZB-a:143/21 izmijenjen je članak 4. ZoZPZB-a:79/07- 
134/20 (u daljnjem tekstu: članak 4. ZoZPZB-a). Njime su u ZoZPZB-u prvi put 
uređene obveze i odgovornosti javnopravnih tijela i odgovornih osoba u javnopravnim 
tijelima za osiguranje provođenja mjera za zaštitu pučanstva od zaraznih bolesti. 


8. Člankom 4. stavkom 1. ZoZPZB-a određeno je da su javnopravna tijela obvezna 
osigurati provođenje mjera za zaštitu pučanstva od zaraznih bolesti propisanih 
ZoZPZB-om te sredstva za njihovo provođenje, kao i stručni nadzor nad provođenjem 
tih mjera. Po tim se zakonskim obvezama javnopravna tijela razlikuju od ostalih pravnih 
i fizičkih osoba koje dođu u situaciju da budu adresati odluka nadležnog tijela kojima 
im se naređuje provedba odnosno osiguranje provedbe pojedine sigurnosne mjere za 
zaštitu pučanstva od zaraznih bolesti (u daljnjem tekstu: poslodavci ili drugi 
obveznici provođenja mjera). Dakle, temeljna je zakonska razlika među njima u tome 
što se poslodavcima nameće pravna obveza osiguranja provedbe samo konkretnih 
sigurnosnih mjera kada im to izrijekom naredi nadležno tijelo posebnom odlukom, dok 
su javnopravna tijela u okviru svoga djelokruga i prostora po sili zakona obvezna 
osigurati provođenje svih odluka nadležnog tijela kojima se propisuju mjere za zaštitu 
pučanstva od zaraznih bolesti, pa i u slučaju kada ih same te odluke na to ne bi 
izrijekom obvezivale. Na to ih obvezuje sam zakon. 


9. Javnopravnim tijelom smatra se ,zakonodavno, izvršno i sudbeno tijelo državne 
vlasti, tijelo državne uprave i drugo državno tijelo, tijelo jedinice lokalne i područne 
(regionalne) samouprave, pravna osoba koja ima javnu ovlast i pravna osoba koje 
obavlja javnu službu (pružatelj javnih usluga)“ (članak 4. stavak 2. ZoZPZB-a). 


Budući da Zakon o upravnim sporovima (, Narodne novine“ br. 20/10., 143/12., 152/14. 
94/16., 29/17., 110/21.; u daljnjem tekstu: ZUS) pod ,javnopravnim tijelom“ smatra 
tijelo državne uprave i drugo državno tijelo, tijelo jedinice lokalne i područne 
(regionalne) samouprave, pravnu osobu koja ima javnu ovlast i pravnu osobu koja 
obavlja javnu službu (pružatelja javnih usluga)“, mora se zaključiti da se ZID 
ZoZPZB:143/21 u pitanju definiranja javnopravnog tijela priklonio definiciji iz članka 2. 





stavka 2. ZUS-a. Usporedivo određenje javnopravnih tijela sadržava i Zakon o općem 
upravnom postupku (,Narodne novine“, br. 47/09. i 110/21.; u daljnjem tekstu: ZUP).? 


10. — Odgovornom osobom u javnopravnom tijelu smatra se čelnik tijela državne 
vlasti, čelnik tijela državne uprave, čelnik drugog državnog tijela, župan, gradonačelnik 
i općinski načelnik i zakonski zastupnik pravne osobe, sukladno posebnim propisima 
(članak 4. stavak 3. ZoZPZB-a). 


U P.Z.-u br. 230/2021 dano je sljedeće obrazloženje pojma ,čelnik tijela državne vlasti“: 
»Čelnikom tijela državne vlasti u smislu ovoga zakona smatraju se osobe koje sukladno 
posebnim propisima upravljaju uredima, odnosno stručnim službama tijela državne 
vlasti i koji u upravljanju njima te u odnosu na zaposlene u njima imaju prava i ovlasti 
čelnika tijela državne uprave sukladno posebnim propisima kojima se uređuju ta 
pitanja. Isto tako, odgovornim osobama u smislu odredbi ovoga zakona smatraju se i 
čelnik tijela državne uprave (ministar, odnosno čelnik državne uprave organizacije), 
čelnik drugog državnog tijela, župan, gradonačelnik i općinski načelnik te zakonski 
zastupnik pravne osobe“ (str. 3. P.Z.-a br. 230/2021). 


11. Člankom 3. ZID-a ZoZPZB-a:143/21 dodana je u članku 47. stavku 2. ZoZPZB- 
a:79(07-134/20 nova točka 8.a koja glasi: ,obvezu predočenja dokaza o testiranju, 
cijepljenju ili preboljenju zarazne bolesti radi ulaska u određene prostore,“ (u daljnjem 
tekstu: članak 47. stavak 2. točka 8.a ZoZPZB-a). Propisivanjem obveze predočenja 
dokaza o testiranju, cijepljenju ili preboljenju zarazne bolesti radi ulaska u određene 
prostore dopunila se lista posebnih sigurnosnih mjera izrijekom propisanih u članku 
47. stavku 2. ZoZPZB-a radi sprečavanja i suzbijanja zaraznih bolesti kolere, kuge, 
virusnih hemoragijskih groznica, žute groznice, bolesti COVID-19 uzrokovane virusom 
SARS-CoV-2 i drugih. 


Prema obrazloženju sadržanom u P.Z.-u br. 230/2021, cilj posebne sigurnosne mjere 
obveznog predočenja dokaza o testiranju, cijepljenju ili preboljenju zarazne bolesti radi 
ulaska u određene prostore jest ,onemogućiti ulazak osoba u određene prostore ako 
ne predoče dokaz o testiranju, cijepljenju ili preboljenju zarazne bolesti kako bi se u 
što u većoj mjeri spriječilo daljnje širenje zarazne bolesti“. Sukladno tome, svrha te 
mjere jest zaštita određenih prostora radi otklanjanja odnosno smanjenja mogućnosti 
prenošenja zarazne bolesti u njima. Cilj je da ti prostori ostanu zdravi. 


Radi ostvarenja svrhe i cilja propisane mjere, teret njezine provedbe nameće se svima 
koji se nađu u situaciji da na njih mjera mora biti primijenjena, pri čemu dispozicija 
(pravni imperativ) mjerodavne pravne norme preciznije utvrđuje koga pod time misli. 
To onda podrazumijeva i mogućnost izuzimanja od same mjere pojedinih skupina 
osoba pod pretpostavkama propisanima pravnom normom, ako za to postoje 
relevantni i dostatni razlozi. 


Budući da se ovom Odlukom usklađuje sa ZID-om ZoZPZB-a:143/21 Odluka/2021, što 
uključuje i njezino usklađivanje sa zakonskim uređenjem nove sigurnosne mjere iz 
članka 47. stavka 2. točke 8.a ZoZPZB-a, pri noveliranju Odiuke/2021 poštovali su se 
zahtjevi Ustavnog suda Republike Hrvatske, sadržani u rješenju broj: U-II-5417/2021 i 
dr. od 21. prosinca 2021. (www.usud.hr), ,da pri propisivanju mjera za nadzor nad 
epidemijom/pandemijom ovlašteni donositelj propisa (u ovom slučaju Stožer) mora 
poštovati načelo razmjernosti, osiguravajući da je mjera prikladna za zaštitu javnog 
zdravlja (test prikladnosti), da se ta zaštita nije mogla jednako učinkovito postići manje 





? Razlika je u tome što ZUP ,pravne osobe koje obavljaju javnu službu“, to jest pružatelje javnih 
usluga, ne podvodi pod javnopravna tijela (usp. članak 1. i članak 3. stavak 3. ZUP-a). 





restriktivnom mjerom (test nužnosti), te da je mjera razumna, uzimajući u obzir druge 
suprotstavljene društvene interese i stupanj ograničavanja ljudskih prava i temeljnih 
sloboda (razmjernost stricto sensu). Od donositelja mjera očekuje se da na temelju 
raspoloživih znanstvenih spoznaja koje su dostupne u trenutku donošenja novih mjera 
ili izmjene pojedinih već uvedenih mjera razumno može zaključiti da ne postoje manje 
restriktivne, a jednako učinkovite, mjere za zaštitu javnog zdravlja protiv bolesti 
COVID-19“ (točka 8.). 


12. — Člankom 4. ZID ZoZPZB-a:143/21 dopunjen je ZoZPZB:79/07-134/20 novim 
člankom 55.a (u daljnjem tekstu: članak 55.a ZoZPZB-a). 


Stavak 1. članka 55.a ZoZPZB-a propisuje sljedeće: ako je uvedena sigurnosna mjera 
obveznog predočenja dokaza o testiranju, cijepljenju ili preboljenju zarazne bolesti radi 
ulaska u određene prostore, onda osobi koja odbije ispuniti propisani uvjet, to jest 
predočiti dokaz o testiranju, cijepljenju ili preboljenju zarazne bolesti, nije dozvoljeno 
ući u te prostore. 


Za razliku od stavka 1. članka 55.a ZoZPZB-a koji obuhvaća sve prostore na koje se 
proteže sigurnosna mjera obveznog predočenja dokaza o testiranju, cijepljenju ili 
preboljenju zarazne bolesti radi ulaska u određene prostore, stavci 2. do 4. novog 
članka 55.a ZoZPZB-a uređuju način provedbe te mjere samo kada je riječ o 
prostorima javnopravnih tijela. Provedbu mjere dužne su osigurati odgovorne osobe u 
javnopravnom tijelu. Također su dužne odrediti jednu ili više osoba za neposrednu 
provedbu mjere. Ako osoba koja želi ući u prostor javnopravnog tijela odbije predočiti 
zatraženi dokaz, a ipak uđe u taj prostor, osoba određena za neposrednu provedbu 
mjere bez odgode prijavljuje događaj odgovornoj osobi u javnopravnom tijelu i 
nadležnoj sanitarnoj inspekciji Državnog inspektorata. 


13. Člankom 5. ZID-a ZoZPZB-a:143/21 dopunjen je članak 69. stavak 2. ZoZPZB- 
a:79/07-134/20 novim točkama 9.a i 9.b (u daljnjem tekstu: članak 69. stavak 2. točke 
9.a i 9.b ZoZPZB-a). U tom je zakonskom članku propisano da je sanitarni inspektor 
ovlašten narediti provedbu sigurnosne mjere obveznog predočenja dokaza o 
testiranju, cijepljenju ili preboljenju zarazne bolesti radi ulaska u određene prostore te 
udaljenje osoba iz prostora u koji su ušle protivno toj mjeri. 


14. — Člankom 7. ZID-a ZoZPZB-a:143/21 dopunjen je ZoZPZB:79/07-134/20 novim 
člankom 75.a (u daljnjem tekstu: članak 75.a ZoZPZB-a). Tim je zakonskim člankom 
propisana prekršajna odgovornost odgovorne osobe: ako je mjera obveze predočenja 
dokaza o testiranju, cijepljenju ili preboljenju zarazne bolesti prije ulaska u određene 
prostore uvedena, a odgovorna osoba ne osigura njezinu provedbu, kaznit će se 
novčanom kaznom u propisanom iznosu. 


15. = Zaključno, u slučaju epidemije u kojoj se virus prenosi zrakom (aerosolom), kao 
što je to slučaj s virusom SARS-CoV-2, temeljna pretpostavka za sprječavanje 
oboljenja jest zdrav prostor u kojemu osobe borave i rade. 


Prema intenciji zakonodavca koja se prepoznaje u članku 4. u vezi s člankom 55.a 
stavcima 2. do 4. ZoZPZB-a, naglasak mora biti na zaštiti prostora koji su povezani s 
obavljanjem državnih i samoupravnih poslova te poslova s javnim ovlastima (prostori 
državnih tijela i tijela jedinica lokalne i područne (regionalne) samouprave, prostori 
pravnih osoba s javnim ovlastima), kao i onih koji su povezani s obavljanjem javnih 
službi pružatelja javnih usluga, neovisno o tome je li riječ o društvenim djelatnostima 
(primjerice, prostori u kojima se obavijaju poslovi zdravstva, socijalne skrbi, i dr.) ili je 
riječ o tzv. gospodarskim službama od općeg interesa (primjerice, prostori Hrvatske 

pošte ili prostori HEP-a). Ovom se Odlukom usklađuje Odluka/2021 s opisanim 
normativnim okvirom ZID-a ZoZPZB-a:143/21. 


16. —Utočkil. Odluke/2021 bile su sadržane četiri skupine različitih prostora u smislu 
članka 47. stavka 2. točke 8.a ZoZPZB-a. To su prostori državnih i samoupravnih tijela, 
prostori pravnih osoba koje imaju javne ovlasti, prostori pravnih osoba koje obavljaju 
javnu službu (pružatelja javnih usluga) te prostori ustanova i trgovačkih društava koji 
su povezani s Republikom Hrvatskom ili jedinicama lokalne ili područne (regionalne) 
samouprave po osnivačkoj ifili vlasničkoj osnovi. 


Dok su prostori državnih i samoupravnih tijela, prostori pravnih osoba koje imaju javne 
ovlasti te prostori pravnih osoba koje obavljaju javnu službu (pružatelja javnih usluga), 
kako su opisani, nedvojbeno obuhvaćeni pojmom javnopravnih tijela u smislu članka 
4. stavka 2. ZoZPZB-a, pojedine ustanove i trgovačka društva, koja su povezana s 
Republikom Hrvatskom ili jedinicama lokalne ili područne (regionalne) samouprave po 
osnivačkoj i/ili vlasničkoj osnovi, izlaze izvan obuhvata tog zakonskog pojma. 


Sukladno tome, usklađenje Odluke/2021 sa ZID-om ZoZPZB-a:143/21 uključuje 
izmjenu naziva te izmjene i dopune više točaka Odluke/2021, pri čemu se najvažnije 
izmjene odnose na: 


— sužavanje kruga obveznika testiranja, što je posljedica usklađivanja Odluke/2021 
sa zakonskim određenjem javnopravnog tijela, te 


— uređenje obveze predočenja COVID-dokaza radi ulaska u prostore javnopravnih 
tijela kao samostalne posebne sigurnosne mjere, koja se primjenjuje na uži krug 
obveznika testiranja i uži krug posjetitelja nego u Odluci/2021, što je također 
posljedica usklađivanja Odluke/2021 sa zakonskim određenjem javnopravnog 
tijela. 


17. U nastavku se obrazlažu izmjene i dopune Odluke/2021, po točkama. 


1) Točka I. ove Odluke (promjena naziva Odluke/2021) 


18. — Točkom |. ove Odluke usklađuje se naziv Odluke/2021 sa ZID-om ZoZPZB- 
a:143/21, tako da se mijenja i glasi: ,Odluka o uvođenju posebne sigurnosne mjere 
obveznog testiranja na virus SARS-CoV-2 te posebne sigurnosne mjere obveznog 
predočenja dokaza o testiranju, cijepljenju ili preboljenju zarazne bolesti COVID-19 
radi ulaska u prostore javnopravnih tijela“. Kada se u ovom obrazloženju upućuje na 
pročišćeni (integralni) tekst Odluke/2021 i ove Odluke, koristi se skraćena oznaka: 
Odluka/2022. 


19. — Za razliku od Odluke/2021, predmet uređenja Odluke/2022 dvije su zasebne i 
samostalne posebne sigurnosne mjere: već prethodno uvedena sigurnosna mjera 
obveznog testiranja, ali i obveza predočenja COVID-dokaza, ozakonjena ZID-om 
ZoZPZB-a:143/21 kao nova posebna sigurnosna mjera samostalne pravne naravi. 
Sukladno tome, naziv Odluke/2021 potrebno je uskladiti s tom novom pravnom 
činjenicom tako da se u samom nazivu Odluke naznačuje i ta nova sigurnosna mjera 
obveznog predočenja COVID-dokaza kao predmet njezina uređenja. 


20. — Nadalje, iz naziva Odluke/2021 brisan je dio koji se odnosi na obveznike 
testiranja, a koji je glasio: ,dužnosnika, državnih službenika i namještenika, službenika 
i namještenika u javnim službama, službenika i namještenika u lokalnoj i područnoj 
(regionalnoj) samoupravi te zaposlenika trgovačkih društava i ustanova“. Osim dviju 





sigurnosnih mjera koje su predmet uređenja Odluke/2022, u njezinom je nazivu 
naznačena još samo referencija na ,prostore javnopravnih tijela“. S obzirom na 
sužavanje kruga obveznika testiranja samo na osobe koje obnašaju dužnost, obavljaju 
službu ili su zaposlene u javnopravnim tijelima u smislu članka 4. stavka 2. ZoZPZB-a 
te s obzirom na uređenje obveze predočenja COVID-potvrde kao samostalne 
sigurnosne mjere koja obuhvaća obveznike testiranja, ali i široki krug posjetitelja 
javnopravnih tijela, novi naziv Odluke/2022 ocjenjuje se prikladnim i dostatno 
specificiranim. 


2) Točka il. ove Odluke (izmjena točke I. Odluke/2021) 


21. — Točkom Il. ove Odluke mijenja se točka I. Odluke/2021 kako bi se uskladila s 
odredbama članka 4. stavaka 2. i 3. ZoZPZB-a, koje sadržavaju legalne definicije 
javnopravnog tijela i odgovorne osobe u javnopravnom tijelu u smislu ZoZPZB-a. 


Točka I. stavak 1. u vezi sa stavkom 3. Odluke/2022 


22. = Stavak 1. točke I. ove Odluke propisuje da se njome ,uvodi posebna sigurnosna 
mjera obveznog testiranja na virus SARS-CoV-2 (u daljnjem tekstu: testiranje) 
dužnosnika, državnih službenika i namještenika, pripadnika Oružanih snaga Republike 
Hrvatske, službenika i namještenika u javnim službama (na koje se primjenjuje propis 
kojim se uređuju plaće u javnim službama) te službenika i namještenika u lokalnoj i 
područnoj (regionalnoj) samoupravi“. Sve su navedene osobe bile obveznici testiranja 
i na temelju Odluke/2021. 


23. Razlika je u tome što se tijela i pravne osobe u kojima obveznici testiranja 
obnašaju dužnost ili obavljaju službu ili su zaposleni, u Odluci/2022 smatraju 
javnopravnim tijelom, a njihov čelnik odnosno zakonski zastupnik odgovornom osobom 
u javnopravnom tijelu, kako je to određeno u stavku 3. točke I. Odluke/2022 u skladu 
s člankom 4. stavkom 2. ZoZPZB-a. 


24. S fiskalnog aspekta, sva ta tijela i pravne osobe pripadaju tzv. sektoru opće 
države kao dijelu šireg javnog sektora. Prema Priručniku Međunarodnog monetarnog 
fonda — MMF Government Finance Statistics Manual (GFSM 2014), sektor opće 
države sastoji se od rezidentnih institucionalnih jedinica koje obavljaju funkcije države 
kao svoju primarnu djelatnost. Te institucionalne jedinice obavljaju glavne ekonomske 
funkcije vlade (to jest provođenje javnih politika pružanjem netržišnih usluga i 
preraspodjelom dohotka i imovine, koje se najčešće financiraju fiskalnim i 
parafiskalnim nametima poput poreza i naknada), uz istodobno ispunjavanje svojih 
političkih odgovornosti i uloge ekonomskog regulatora. Sektor opće države sastoji se 
od svih državnih jedinica središnje, državne, pokrajinske, regionalne i lokalne vlasti te 
fondova socijalnog osiguranja koje osnivaju i kontroliraju te jedinice, te od svih 
netržišnih neprofitnih institucija (ustanova) koje kontroliraju državne jedinice. Sektor 
opće države ne uključuje javna poduzeća (javne korporacije), čak i kada je sav 
vlasnički kapital takvih poduzeća u vlasništvu državnih jedinica, a ne uključuje ni kvazi- 
korporacije koje su u vlasništvu i pod kontrolom državnih jedinica.? 





* Government Finance Statistics Manual 2014, Washington, D.C.: International Monetary Fund, 
2014, točke 2.38, 2.58 i 2.59, str. 14. i 18. V. i točke 2.78 i 2.81. na str. 22. i 24., kao i Box 2.1. na 
str. 23., https:/www.imf.org/external/Pubs/FT/GFS/Manual/2014/gfsfinal.pdf (pristup: 15. siječnja 
2022.). 





25. — Svi obveznici testiranja iz točke I. stavka 1. Odluke/2022 zaposleni su u sektoru 
opće države, što je razvidno iz njihovih zakonskih određenja na koja se u nastavku 
upućuje. 


(a) Tko se smatra ,dužnosnikom“ propisuje članak 1. Zakona o obvezama i pravima 
državnih dužnosnika (,Narodne novine“, br. 101/98., 135/98., 105/99., 25/00., 
73/00., 131/00., 30/01., 59/01., 114/01., 153/02., 154/02., 163/03., 16/04., 30/04., 
105/04., 187/04., 121/05., 151/05., 92/05., 135/06., 141/06., 17/07., 34/07., 82/07., 
107/07., 60/08., 38/09., 150/11., 22/13., 22/13., 102/14., 103/14., 3/15., 93/16., 
44/17., 66/19.). 


(a) Tko se smatra ,državnim službenikom i namještenikom“ propisuje članak 3. u vezi 
s člankom 2. Zakona o državnim službenicima (,Narodne novine“, br. 92/05., 
140/05., 142/06., 77107., 1071/07., 27/08., 34/11., 49/11., 150/11., 34/12., 49/12. - 
službeni pročišćeni tekst, 38/13., 37/13., 1/15., 138/15., 102/15., 61/17., 70/19., 
98/19.). 


(b) Tko se smatra pripadnikom Oružanih snaga Republike Hrvatske propisuje članak 
1. u vezi s člankom 3. Zakona o službi u Oružanim snagama Republike Hrvatske 
(,Narodne novine“, br. 73/13., 75/15., 50/16., 30/18., 125/19.) 


(c) Tko se smatra ,službenikom i namještenikom u javnim službama (na koje se 
primjenjuje propis kojim se uređuju plaće u javnim službama)“ izvodi se iz Zakona 
o osnovici plaće u javnim službama (,Narodne novine“, br. 39/09., 124/09.). 
Člankom 3. tog Zakona prestale su važiti samo odredbe članka 5. stavaka 2. i 3. 
Zakona o plaćama u javnim službama (,Narodne novine“, br. 27/01.), pa je i danas 
na snazi članak 2. Zakona o plaćama u javnim službama koji propisuje da su javne 
službe u smislu tog Zakona: javne ustanove i druge pravne osobe kojima se 
sredstva za plaće osiguravaju u državnom proračunu, Hrvatski zavod za mirovinsko 
osiguranje, Hrvatski zavod za zapošljavanje, Hrvatski zavod za zdravstveno 
osiguranje i javne ustanove kojima se sredstva za plaće osiguravaju iz sredstava 
Hrvatskog zavoda za zdravstveno osiguranje. 


(d) Tko se smatra ,službenikom i namještenikom u lokalnoj i područnoj (regionalnoj) 
samoupravi“ propisuje članak 2. Zakona o službenicima i namještenicima u lokalnoj 
i područnoj (regionalnoj) samoupravi ("Narodne novine" br. 86/08., 61/11., 4/18., 
96/18., 112/19.). 


Točka I. stavak 2. u vezi sa stavkom 3. Odluke/2022 


26. —Utočkil. Odluke/2021 bila je obuhvaćena i široka skupina obveznika testiranja, 
zaposlenika u: 


— trgovačkim društvima i ustanovama čiji su osnivači Republika Hrvatska ili 
jedinice lokalne i regionalne (područne) samouprave, i 


— trgovačkim društvima i ustanovama u kojima Republika Hrvatska ili jedinice 
lokalne i područne (regionalne) samouprave imaju većinski udio, i 


— trgovačkim društvima koja su u većinskom vlasništvu trgovačkih društava u 
kojima Republika Hrvatska ili jedinice lokalne i područne (regionalne) 
samouprave imaju većinski udio. 


Navedena društva i ustanove povezuje to što su im osnivači i/ili vlasnici Republika 
Hrvatska ili jedna ili više jedinica lokalne i regionalne (područne) samouprave. 











27. Ovom se Odlukom taj krug obveznika testiranja sužava. U novom stavku 2. 
točke |. Odluke/2022 propisano je da se tom Odlukom uvodi posebna sigurnosna mjera 
obveznog testiranja na virus SARS-CoV-2 ,i za zaposlenike trgovačkih društava i 
ustanova čiji su osnivači Republika Hrvatska ili jedinice lokalne i regionalne (područne) 
samouprave ili u njima Republika Hrvatska ili jedinice lokalne i područne (regionalne) 
samouprave imaju većinski udio te za zaposlenike trgovačkih društava koja su u 
većinskom vlasništvu trgovačkih društava u kojima Republika Hrvatska ili jedinice 
lokalne i područne (regionalne) samouprave imaju većinski udio, a koje imaju status 
pravnih osoba s javnim ovlastima ili obavljaju javnu službu (pružatelji javnih usluga), 
uključujući zračne luke na području Republike Hrvatske ako su pružatelji javnih usluga 
u zemaljskom prometu“. 


Sukladno tome, Odlukom/2022 obuhvaćena su samo ona trgovačka društva i ustanove 
koji se mogu podvesti pod određenje javnopravnog tijela, kako je to određeno u stavku 
3. točke |. Odluke/2022 u skladu s člankom 4. stavkom 2. ZoZPZB-a. 


28. = Sužavanje kruga obveznika testiranja potaknuto je i zapažanjem koje je pučka 
pravobraniteljica istaknula u svom ,Mišljenju na Konačni prijedlog zakona o izmjenama 
i dopunama Zakona o zaštiti pučanstva od zaraznih bolesti“ od 8. prosinca 2021.4 
Analizirajući adresate Odluke/2021 u svjetlu (tada samo predloženog) članka 4. 
ZoZPZB-a (članka 2. ZID-a ZoZPZB-a:143/21), pučka pravobraniteljica naglasila je 
sljedeće: 


,.< iz formulacije članka 2. Konačnog prijedloga zakona odnosno predloženog 
novog članka 4. Zakona proizlazi da se isti ne odnosi na sva trgovačka društva 
i ustanove čiji su osnivači ili u njima imaju većinski udio RH ili jedinice lokalne 
i područne (regionalne) samouprave, kao niti na trgovačka društva koja su u 
većinskom vlasništvu trgovačkih društava u kojima RH ili JLS imaju većinski 
udio, a koji su obuhvaćeni Odlukom Stožera koja se primjenjuje od 16. 
studenog ove godine, nego samo na ona među njima koja imaju javne ovlasti, 
odnosno obavljaju javnu službu. Zbog okolnosti da se Zakon ne odnosi na sve 
iste pravne subjekte koji su navedeni u trenutno važećim Odlukama 
Stožera, moguće su nejasnoće u provedbi, posebice oko razumijevanja 
učinaka ovih zakonskih izmjena na obveze regulirane navedenim Odlukama 
Stožera. Bilo bi dobro da je isto pojašnjeno barem u obrazloženju relevantnih 
odredbi. 

Stoga je, u cilju podizanja povjerenja građana u institucije, jačanja pravne sigurnosti 
i ujednačene primjene propisa potrebno jasno propisati te jasno javno 
komunicirati na koje se točno adresate koje obveze odnose. Isto je važno zbog 
tijela kojima se uvodi mogućnost prekršajnog sankcioniranja, kao i zbog njihovih 
djelatnika te zbog građana.“ 


29. —_ Uvažavajući navedeno, a radi cjelovitog uvida u određenje obveznika testiranja 
iz stavka 2. točke I. ove Odluke, u nastavku se daju podrobnija obrazloženja trgovačkih 
društava i ustanova koji se u smislu članka 4. stavka 2. ZoZPZB-a smatraju 
javnopravnim tijelima te razlozi zbog kojih je ovom Odlukom ograničen njinov krug. 





* Republika Hrvatska, Pučki pravobranitelj, https:/www.ombudsman.hr/hr/misljenje-na-konacni- 
prijedlog-zakona-o-izmjenama-i-dopunama-zakona-o-zasiiti-pucanstva-od-zaraznih-bolesti/ 
(pristup: 15. siječnja 2021.). 

















30. = Polazi se od toga da ZID ZoZPZB-a:143/21 promovira koncept javnopravnog 
tijela prema kojem za uvođenje sigurnosnih mjera za zaštitu pučanstva od zaraznih 
bolesti nisu bitni osnivački status ili vlasnička struktura pravne osobe, nego važnost 
poslova i djelatnosti koji se obavljaju u prostorima te pravne osobe radi zadovoljenja 
potreba od općeg interesa. Osim tijela koja obavljaju državne i samoupravne poslove, 
taj zakonski koncept obuhvaća i pravne osobe s javnim ovlastima te pravne osobe koje 
obavljaju javnu službu (pružatelje javnih usluga) jer i one svojom djelatnošću 
zadovoljavaju potrebe od općeg interesa. 


31. — Specifičnost je pravnih osoba koje imaju javne ovlasti to što je riječ o nedržavnim 
subjektima — ustanovama, trgovačkim društvima, udrugama i drugim pravnim 
osobama — kojima su zakonom dodijeljene prerogative javne vlasti, što ih smješta u 
područje javnog prava. Na temelju dodijeljenih im prerogativa javne vlasti, ti nedržavni 
subjekti primjenjuju postupke strane općemu pravu i dužni su djelovati u općem 
interesu pa ih se smatra tijelom uprave ili tijelom koje djeluje u ime uprave, bez obzira 
na njihov naziv.5 


32. Kad je riječ o javnim službama, ni ZUP ni ZUS, a ni ZID ZoZPZB: 143/21, ne 
prave razliku prema tome obavljaju li pravne osobe javnu službu u kojoj pružaju javne 
usluge u društvenim ili gospodarskim djelatnostima, a ne prave razliku ni prema tome 
imaju li te pravne osobe javne ovlasti. Na primjeru ustanova socijalne skrbi, to bi 
značilo da javnu službu obavljaju svi pravni subjekti koji se podvode pod ,ustanove 
socijalne skrbi“ neovisno o tome je li riječ o ustanovi socijalne skrbi, ili ustanovi 
socijalne skrbi s javnim ovlastima, ili javnoj ustanovi socijalne skrbi ili pak javnoj 
ustanovi socijalne skrbi s javnim ovlastima. Bitno je da su poslovi koje te pravne osobe 
obavljaju od životnog značaja za stanovnike i društvenu zajednicu i da se obavljaju 
kao javna služba. 


33. = Svaka javna služba temelji se na načelu kontinuiteta (prema kojemu takva 
služba mora funkcionirati neprekidno), načelu prilagodljivosti (takva se služba uvijek 
mora prilagođavati promjenljivim potrebama javnog prava) i načelu primata javne 
službe u odnosu na privatnu. S druge strane, iako ne postoji univerzalna definicija 
javnih usluga, nedvojbeno je riječ o specifičnim uslugama ,koje moraju biti dostupne 
svim građanima, a pružatelji javnih usluga dužni su osigurati kontinuitet u njihovu 
pružanju i određenu razinu njihove kvalitete. Osim što trebaju udovoljiti tim osnovnim 
zahtjevima, pružatelji javnih usluga ne smiju diskriminirati potrošače u pružanju svojih 
usluga, a cijene moraju biti takve da ne sprječavaju građane u njihovu korištenju. 
Osnovni su zahtjevi koji se u pružanju javnih usluga moraju osigurati: jednak pristup 
potrošačima, kontinuitet usluga i sigurnost opskrbe, kvaliteta usluge, prihvatljive cijene 
te socijalna i ekološka prihvatljivost.“ Javne usluge ne definira ni Zakon o zaštiti 
potrošača (,Narodne novine“, br. 41/14., 110/15. i 14/19.), ali u članku 24. izrijekom 
određuje koje se usluge smatraju javnima. To su distribucija električne energije, 
distribucija prirodnog plina, distribucija toplinske energije, elektroničke komunikacijske 
usluge, javna vodoopskrba i javna odvodnja, opskrba plinom u javnoj usluzi, obavljanje 





5 Frane Staničić, Frane; Britvić Vetma, Bosiljka; Horvat, Božidar, Komentar Zakona o upravnim 
sporovima, Narodne novine, Zagreb, lipanj 2017., str. 34-35. 

# Borković, Ivo, Upravno pravo, Narodne novine, Zagreb, 2002., str. 16. 

7 Maganić, Aleksandra, Je li dopuštena kolektivna pravna zaštita protiv pružatelja javnih usluga?, 
u: Zaštita potrošača u Republici Hrvatskoj, ur. Jakša Barbić, Zagreb: Hrvatska akademija znanosti 
i umjetnosti, Znanstveno vijeće za državnu upravu, pravosuđe i vladavinu prava, 2016., str. 105- 
129. (cit. na str. 107.). Bilješke sadržane u tekstu nisu citirane. 


10 





dimnjačarskih poslova, opskrba električnom energijom u univerzalnoj usluzi, 
poštanske usluge, prijevoz putnika u javnom prometu te prikupljanje miješanog i 
biorazgradivog komunalnog otpada. Prema tome, riječ je u prvom redu, ali ne 
isključivo, o komunalnim javnim uslugama koje se obavljaju kao javna služba. 
Središnja odrednica ,javne službe“, polazeći od njezine svrhe, jest zadovoljenje 
potreba od općeg interesa koje se provodi pružanjem javnih usluga. 


34. — S obzirom na navedeno, postaje razumljivim to što je Ustav Republike Hrvatske 
obvezao Vladu Republike Hrvatske ne samo da ,usmjerava i nadzire rad državne 
uprave“ nego i da ,usmjerava djelovanje i razvitak javnih službi“ (članak 110. alineje 6. 
i 8. Ustava). 


35. = Vlada Republike Hrvatske dužna je osigurati da prostori javnopravnih tijela, to 
jest prostori u kojima se obavljaju državni i samoupravni poslovi te poslovi s javnim 
ovlastima, kao i prostori u kojima pružatelji javnih usluga obavljaju javnu službu, budu 
zdravi jer se državni i samoupravni poslovi te poslovi s javnim ovlastima obavljaju u 
općem interesu, radi funkcioniranja društvene zajednice i očuvanja organiziranog 
društva, kao što i pravne osobe koje obavljaju javnu službu moraju javne usluge pružati 
kontinuirano i bez prekida, u interesu pojedinaca i cijele zajednice. To je ustavna 
obveza Vlade. 


36. Sigurnosne mjere obveznog testiranja i obveznog predočenja dokaza o 
testiranju, cijepljenju ili preboljenju zarazne bolesti radi ulaska u određene prostore 
oblik su provedbe te ustavne obveze Vlade u doba epidemije. Prethodno je već rečeno 
da je u slučaju epidemije u kojoj se virus prenosi zrakom (aerosolom), kao što je to 
slučaj s virusom SARS-CoV-2, temeljna pretpostavka za sprječavanje oboljenja zdrav 
prostor u kojemu osobe borave i rade. 


37. Time se istodobno — u uvjetima epidemije — osigurava i održivost te neometano 
funkcioniranje samih upravnih sustava (primjerice, zakonodavnog, zdravstvenog, 
javnog prijevoza, itd.). 


38. S jedne strane, tim se mjerama nastoje zaštititi osobe koje, u različitim 
službenim _ili profesionalnim svojstvima, svakodnevno borave u prostorima 
javnopravnih tijela u kojima obavljaju državne ili samoupravne poslove, ili poslove s 
javnim ovlastima, ili pružaju javne usluge obavljajući javnu službu. Cilj je spriječiti 
prekid kontinuiteta u obavljanju navedenih poslova/usluga koji bi mogao nastati uslijed 
oboljenja tih osoba u uvjetima epidemije. 


39. — S druge strane, mjerom obveznog predočenja dokaza o testiranju, cijepljenju ili 
preboljenju zarazne bolesti radi ulaska u prostore javnopravnih tijela, kao samostalnom 
sigurnosnom mjerom, nastoje se zaštititi treće osobe (posjetitelji) koje moraju ući u 
prostore javnopravnih tijela jer im to nalaže životna potreba ili potreba za dobivanjem 
određene usluge ili potreba ispunjenja neke građanske obveze odnosno dužnosti ili su 
na to prisilno pravno obvezane, što prostore javnopravnih tijela bitno razlikuje od onih 
uz koje se takve potrebe odnosno obveze i dužnosti ne vezuju. Sukladno tome, pod 
članak 4. stavak 2. ZoZPZB-a mogu se podvesti samo ona trgovačka društva i 
ustanove koji su u statusu pravnih osoba s javnim ovlastima i/ili koji obavljaju javnu 
službu (pružatelji javnih usluga). 


40. Kad jeriječ o ustanovama, Zakon o ustanovama (,Narodne novine“, br. 76/93., 
29/97., 47/99., 35/08. i 127/19.) propisuje da se svaka ustanova osniva za trajno 
obavljanje djelatnosti od javnog interesa sukladno posebnom zakonu (članak 1.). 
Nadalje, ustanova se osniva kao javna ustanova ako je djelatnost ili dio djelatnosti koju 

obavlja zakonom određena kao javna služba, ali i ako obavlja djelatnost ili dio 
djelatnosti koja nije određena kao javna služba pod uvjetom da se ta djelatnost obavlja 
na način i pod uvjetima koji su propisani za javnu službu (članak 6. stavak 1. i stavak 
2. točka 1. Zakona o ustanovama). Prema tome, pojmom ,javna ustanova“ naglašava 
se poseban javnopravni karakter određene ustanove koji proizlazi iz njezine 
povezanosti s javnom službom. Drugim riječima, svaka javna ustanova nužno ima 
svojstvo pravne osobe koja obavlja javnu službu, odnosno svojstvo pružatelja javnih 
usluga. Pitanje o tome tko je njezin osnivač pri tome nije relevantno. 


41. Prema članku 10. Zakona o ustanovama, ako je javnu ustanovu osnovala 
Republika Hrvatska, onda se takvoj ustanovi mogu zakonom povjeriti poslovi državne 
uprave u jednom ili više upravnih područja sukladno zakonu kojim se uređuje sustav 
državne uprave, čime javna ustanova stječe svojstvo pravne osobe s javnim ovlastima 
u smislu toga zakona. Primjeri javnih ustanova koje obavljaju javnu službu i imaju javne 
ovlasti su vrtići, osnovne škole, srednje škole, fakulteti, bolnice i druge zdravstvene 
ustanove, centri za socijalnu skrb, domovi za starije osobe, zavodi, i dr. 


42. — Nadalje, javna ustanova može se osnovati i isključivo s ciljem da obavlja 
povjerene poslove državne uprave sukladno zakonu kojim se uređuje sustav državne 
uprave i posebnom zakonu (članak 6. stavak 2. točka 2. Zakona o ustanovama). Takvu 
javnu ustanovu smije osnovati samo Republika Hrvatska. Ovdje je u pravilu riječ o tzv. 
pravnim osobama s javnim ovlastima ,agencijskog tipa", to jest mnogobrojnim 
nezavisnim regulatornim i drugim agencijama koje se osnivaju u različitim sektorskim 
područjima (elektroničke komunikacije, financijske usluge i sl., a na području tzv. 
socijalne regulacije, za lijekove, visoko obrazovanje, zdravstvo, i sl.), ili im se daje opća 
funkcija (npr. zaštita tržišnog natjecanja). Za njih se ne vezuje pojam ,javna služba", 
nego pojam ,sektor javnih usluga" ili ,tržište javnih usluga" (koje one reguliraju i 
nadziru). Primjerice, u okviru nezavisnih ekonomskih regulatora, Agencija za zaštitu 
tržišnog natjecanja (AZTN) opći je tržišni regulator. Ostale agencije, poput Hrvatske 
agencije za nadzor financijskih usluga (HANFA), Hrvatske regulatorne agencije 
(HAKOM) i Hrvatske energetske regulatorne agencije (HERA), pripadaju u sektorske 
regulatore. S druge strane, socijalne sektorske agencije (tzv. odlučujuće agencije i 
kvazi-regulatori) su Agencija za znanost i visoko obrazovanje (AZVO), Agencija za 
ljekove i medicinske proizvode (HALMED), Agencija za elektroničke medije (AEM) i 
dr. Svaka je osnovana posebnim zakonom. 


43. — Ostaje razjasniti koja su trgovačka društva obuhvaćena člankom 4. stavkom 2. 
ZoZPZB-a. U literaturi se ističe da ,javno poduzeće“ (javna korporacija) predstavlja 
koncept koji objedinjuje elemente javnosti s jedne, i poduzeća, to jest tržišnosti s druge 
strane. Elementi javnosti ogledaju se u tri točke: prvo, najvažnije poslovne odluke 
donosi država kao vlasnik trajnog kapitala, bilo putem neke svoje agencije, bilo putem 
upravnih odbora u kojima sjede državni predstavnici. Kriteriji za donošenje odluka nisu 
vezani isključivo uz financijsku dobit, već i uz šire društvene interese (npr. socijalnu 
politiku); drugo, dobit odnosno gubici poslovanja putem državnog proračuna pripadaju 
cijeloj zajednici; treće, javno poduzeće odgovorno je za svoje poslovanje cijelom 
društvu, odnosno parlamentu kao krajnjem ,čuvaru“ javnog interesa. S druge strane, 
elementi vezani uz tržišno poslovanje javnog poduzeća trebali bi se odražavati u 
sljedećim naznakama: prvo, očekuje se da javno poduzeće bude financijski zdravo u 
dugom roku. To znači da je podvrgnuto stalnoj tržišnoj provjeri; drugo, cijene koje javno 
poduzeće naplaćuje trebale bi biti zasnovane na troškovima poslovanja tako da bi 

trebale pokriti granične troškove.? Autori naglašavaju da se u praksi ,postupa sasvim 
pragmatično te se javnim poduzećima smatraju sva zakonom definirana poduzeća koja 
su najčešće u većinskom državnom vlasništvu i pod državnom kontrolom, a na 
području su ponude javnih usluga“." Polazeći od stipulacije članka 4. stavka 2. 
ZoZPZB-a, društva koja ispunjavaju navedene pretpostavke u načelu bi ulazila u 
obuhvat članka 4. stavka 2. ZoZPZB-a, ali samo pod uvjetom da svoju djelatnost 
obavljaju kao javnu službu. U pravilu je riječ o javnim poduzećima koja pružaju 
komunalne usluge, ali se lista takvih trgovačkih društava ne iscrpljuje u tim uslugama. 


44. Tako su u točki I. stavku 2. Odluke/2021 bili obuhvaćeni i ,zaposlenici u zračnim 
lukama na području Republike Hrvatske“. Dakle, u smislu Odluke/2021 sve zračne luke 
na području Republike Hrvatske smatraju se pružateljem javnih usluga. Osnova za to 
jest činjenica da je zračna luka, prema Zakonu o zračnim lukama (,Narodne novine“, 
br. 19/98., 14/11., 78/15.), dobro od interesa za Republiku Hrvatsku (članak 1. stavak 
2.), te da je građenje zračnih luka u vlasništvu trgovačkog društva (koje upravlja 
zračnom lukom te pruža, koordinira i nadzire pružanje zemaljskih usluga u zračnoj 
luci), a u kojem je društvu imatelj udjela/dionica Republika Hrvatska ili građenje na 
nekretninama u vlasništvu Republike Hrvatske, u interesu Republike Hrvatske (članak 
9.i. stavak 1.). Također se polazi od toga da su 21. veljače 1998., na dan stupanja na 
snagu Zakona o zračnim lukama, zračne luke Zagreb, Dubrovnik, Split, Zadar, Pula, 
Rijeka i Osijek postale pravne osobe u čijem temeljnom kapitalu sudjeluju Republika 
Hrvatska, županije na čijem se području nalazi zračna luka i jedinice lokalne 
samouprave određene tim Zakonom, s ulozima također određenim tim Zakonom. Zbog 
toga ulaze u skupinu javnopravnih tijela u smislu članka 4. stavka 2. ZoZPZB-a pa su 
obuhvaćeni i Odlukom/2022. Razlika je u tome što se uz zračne luke uvodi dodatno 
pravno obilježje: da je riječ o zračnim lukama na području Republike Hrvatske koje su 
pružatelji javnih usluga u zemaljskom prometu. 


45. — Dvojbe bi se mogle pojaviti u pitanju pripadaju li dva trgovačka društva, koja su 
osnivački i vlasnički povezana s Republikom Hrvatskom, skupini javnopravnih tijela u 
smislu članka 4. stavka 2. ZoZPZB-a. Riječ je o Hrvatskoj poštanskoj banci i Hrvatskoj 
Lutriji. 

46. Prvo, riječ je o Hrvatskoj poštanskoj banci (HPB), koja je dioničko društvo. 
Prema Konačnom nadzornom izvještaju o dioničarima kreditnih institucija Hrvatske 
narodne banke sa stanjem na dan 31. ožujka 2021., Republika Hrvatska, izravno ili 
putem društava u njezinom vlasništvu, većinski je vlasnik dionica te je najznačajniji 
pojedinačni dioničar HPB-a s 42,43 % dionica. Zajedno s Hrvatskim zavodom za 
mirovinsko osiguranje, HP — Hrvatskom poštom d.d., Hrvatskom agencijom za 
osiguranje depozita te Fondom NEK, Republika Hrvatska drži preko 74% temeljnog 
kapitala i glasačkih prava na glavnoj skupštini HPB-a. Ustavni sud je u rješenju broj: 
U-IHl-4494/2021 od 26. listopada 2021. (www.usud.hr) utvrdio da je HPB 
»organizacijski, funkcionalno i podredno financijski povezana s većinskim vlasnikom 
Republikom Hrvatskom“ pa stoga ta banka nije ovlaštena podnositi ustavne tužbe 
,pred Ustavnim sudom jer, po naravi stvari, nije moguće da joj pojedinačnim aktom 
budu povrijeđena ljudska prava i temeljne slobode“ (točka 8. obrazloženja). Drugim 
riječima, Ustavni sud je HPB kvalificirao kao ,governmental organisation“ u smislu 





% Kesner-Škreb, Marina, Financijska praksa, god. 17. (1993.). br. 1, str. 91-93.; Bejaković, Predrag; 
Vukšić, Goran; Bratić, Vjekoslav: Veličina javnog sektora u Hrvatskoj, Hrvatska i komparativna 
javna uprava, god. 11. (2010.), br. 1., str. 99-125. (cit. na str. 103.). 


? Bejaković, Vukšić, Bratić, ibid., str. 103. 

članka 34. Konvencije za zaštitu ljudskih prava i temeljnih sloboda (,Narodne novine — 
Međunarodni ugovori“, br. 18/97., 6/99. — pročišćeni tekst, 8/99. — ispravak, 14/02., 
1/06. i 13/17.) koja ne može biti nositelj zaštite ustavnih prava, pa je stoga toj banci u 
okolnostima konkretnog slučaja odrekao locus standi za podnošenje ustavne tužbe. 
Međutim, ustavnopravno relevantna činjenica s aspekta aktivne legitimacije za 
podnošenje ustavne tužbe (organizacijska, funkcionalna i podredna financijska 
povezanost HPB-a s većinskim vlasnikom Republikom Hrvatskom) još uvijek ne znači 
da je HPB ,javnopravno tijelo“ u smislu članka 4. stavka 2. ZoZPZB-a. Naime, riječ je 
o banci koja nema svojstvo pravne osobe s javnom ovlašću. Nadalje, kao ni svaka 
druga banka, ni HPB ne obavlja javnu službu da bi se mogla smatrati pružateljem javne 
usluge u smislu ZUP-a i ZUS-a, ili pak Zakona o zaštiti potrošača. Stoga HPB ne 
ispunjava pretpostavke iz članka 4. stavka 2. ZoZPZB-a za razvrstavanje u skupinu 
javnopravnih tijela. Vlasnička, organizacijska, funkcionalna i podredno financijska 
povezanost te banke s Republikom Hrvatskom ne može tu banku podvesti pod članak 
4. stavak 2. ZoZPZB-a. 


47. — Drugo, riječ je o Hrvatskoj Lutriji, društvu s ograničenom odgovornošću za 
organiziranje i priređivanje igara na sreću i zabavnih igara čiji je osnivač i vlasnik 
Republika Hrvatska. Poslovnice Hrvatske lutrije smatraju se novčarskim institucijama 
koje su obveznici primjene Zakona o zaštiti novčarskih institucija (,Narodne novine“, 
br. 56/15. i 46/21.). Hrvatska Lutrija d.o.o. osnovana je Uredbom o osnivanju Lutrije 
Hrvatske d.o.o. koju je Vlada Republike Hrvatske donijela 6. ožujka 1992. (,Narodne 
novine“, br. 12/92.), a izmijenila 2. prosinca 1993. (,Narodne novine“, br. 108/93.) 
Danas je na snazi Zakon o igrama na sreću (,Narodne novine“, br. 87/09., 35/13., 
158/13., 41/14. i 143/14.), kojom je uređen današnji pravni položaj Hrvatske Lutrije 
d.0.0. lako bi — prema klasifikaciji MMF-a - Hrvatska Lutrija pripadala u nefinancijska 
javna poduzeća koja su ,na području ponude javnih usluga“,'" to trgovačko društvo u 
vlasništvu Republike Hrvatske izlazi izvan obuhvata članka 4. stavka 2. ZoZPZB-a jer 
nema javne ovlasti niti obavlja javnu službu. 


48. = Zaključno, Odluka/2021 po krugu je svojih adresata (obveznika testiranja) bila 
šira od zakonskog koncepta javnopravnog tijela. U točki I. Odluke/2021 bile su 
navedene heterogene skupine pravnih osoba s javnim ovlastima i pravnih osoba bez 
javnih ovlasti, skupine pravnih osoba koje obavljaju javnu službu i onih koje je ne 
obavljaju, pri čemu ustanove mogu, ali i ne moraju imati status javnih ustanova, 


Posljedično, nakon stupanja na snagu ZID-a ZoZ0ZB-a:143/21 nastala je potreba 
njihovog drugačijeg razvrstavanja, s ciljem da obveznici testiranja ostanu samo one 
osobe koje obnašaju dužnost odnosno obavljaju službu ili su zaposlene u 
javnopravnom tijelu u smislu članka 4. stavka 2. ZoZPZB-a. 


Izvan koncepta javnopravnog tijela tako ostaju zaposlenici u svim trgovačkim 
društvima i ustanovama koji nemaju javne ovlasti, ili nisu pružatelji javne usluge, ili jesu 
pružatelji javnih usluga, ali ne obavljaju javnu službu, neovisno o tome što u njihovoj 
osnivačkoj ili vlasničkoj strukturi sudjeluje Republika Hrvatska ili jedna ili više jedinica 
lokalne i regionalne (područne) samouprave. Ta društva i ustanove ne smatraju se 
javnopravnim tijelima u smislu članka 4. stavka 2. ZoZPZB-a. 


Time se velika skupina dosadašnjih obveznika testiranja oslobađa pravne obveze 
testiranja uvedene Odlukom/2021. Hoće li za njih vrijediti obveza testiranja i nakon 
stupanja na snagu ove Odluke ovisi isključivo o njihovim poslodavcima (trgovačkim 





1% Bejaković, Vukšić, Bratić, op. cit. (bilj. 8), str. 103. 

društvima i ustanovama). Od dana stupanja na snagu ove Odluke za tu skupinu 
poslodavaca vrijedi preporuka da uvedu posebne sigurnosne mjere obveznog 
testiranja svojih zaposlenika i obveznog predočenja COVID-dokaza radi ulaska u 
njinove poslovne prostore za sve osobe (zaposlenike i posjetitelje), unatoč tome što 
više nisu pravni obveznici osiguranja provedbe sigurnosnih mjera iz ove Odluke. 


3) Točka Ill. ove Odluke (izmjena točke IV. Odluke/2021) 


49. Odredba točke IV. stavka 1. Odluke/2021 je glasila: ,Osobe iz točke I. ove 
Odluke dokazuju da su testirane na virus SARS-CoV-2, odnosno da su cijepljene ili 
preboljele bolest COVID-19, predočenjem EU digitalne COVID potvrde ili predočenjem 
drugog odgovarajućeg dokaza o cijepljenju, preboljenju odnosno testiranju.“. Odredba 
točke IV. stavka 2. Odluci/2021 je glasila: ,Osobe iz točke I. ove Odluke obvezne su 
EU digitalnu COVID potvrdu ili drugi odgovarajući dokaz o cijepljenju, preboljenju 
odnosno testiranju predočiti prilikom ulaska u službene prostorije na uvid osobi koju 
čelnik tijela, odnosno poslodavac za to ovlasti.“. 


50. U Odluci/2021 temeljni je predmet uređenja bila samo jedna posebna 
sigurnosna mjera (obveza testiranja), dok je predočenje COVID-dokaza za obveznike 
testiranja radi ulaska u ,službene prostorije“ u kojima rade bila samo radnja-uvjet o 
kojoj je ovisila dopustivost iznimke od obveze testiranja. Sukladno Odluci/2021, to 
predočenje COVID-dokaza nije i nikada nije moglo postati njihova pravna obveza. Ono 
je bilo samo uvjet za njihovo iznimno izuzeće od obveze testiranja, ako su taj COVID- 
dokaz bili voljni pribaviti i predočiti. Drugim riječima, obveznici testiranja imali su pravo 
izbora, a sam odabir ovisio je o njihovoj slobodnoj volji. Posebna sigurnosna mjera 
obveznog testiranja, kao javnozdravstvena mjera prisilne pravne naravi, za njih se 
aktivirala tek ako nisu bili voljni pribaviti i ovlaštenoj osobi predočiti COVID-dokaz radi 
ulaska u radne prostore. 


51. Ustavni sud je u rješenju broj: U-Il-5417/2021 i dr. od 21. prosinca 2021. 
(www.usud.hr), kojim nije prihvatio prijedloge za pokretanje postupka za ocjenu 
suglasnosti s Ustavom i zakonom odluke kojom se uvela mjera obveznog testiranja u 
zdravstvu i odluke kojom se uvela mjera obveznog testiranja u djelatnosti socijalne 
skrbi (u daljnjem tekstu: rješenje broj: U-II-5417/2021), u tom smislu utvrdio: 


,... &dresatima je ostavljena mogućnost izbora, cijepljenje koje je dostupno i 
besplatno ili testiranje koje se provodi pri dolasku na posao, najmanje dva puta 
u sedam dana, i koje, iako može izazivati neugodu, prema ocjeni Ustavnog suda 
ne predstavlja prekomjerni teret za zaposlene.“ (točka 20.1. rješenja). 


52. = Pravna obveza testiranja postavljena je i uređena u ovoj Odluci na isti način kao 
u Odluci/2021 te u dvjema odlukama koje je Ustavni sud već ocijenio u rješenju broj: 
U-Il-5417/2021. U odnosu na testiranje, ovom se Odlukom u tom uređenju ništa ne 
mijenja pa su i opseg, i sadržaj, i intenzitet tereta koji obveznici testiranja snose kad je 
riječ o testiranju u cijelosti nepromijenjeni, kao što su to i pravne posljedice odbijanja 
testiranja. 


53. = Ovom je Odlukom izmijenjen stavak 1. točke IV. Odluke/2021 kako bi se jasno 
naglasilo da je sada riječ o zasebnoj i samostalnoj sigurnosnoj mjeri obveznog 
predočenja COVID-dokaza radi ulaska u prostore javnopravnih tijela, a ne samo o 
voljnoj radnji-uvjetu obveznika testiranja kojom se on iznimno oslobađa te obveze. 
Stavak 2. točke IV. Odluke/2021 ovom se Odlukom usklađuje s terminologijom iz 
članaka 4. i 55.a ZoZPZB-a. Dakle, prva dva stavka točke IV. Odluke/2022 sada se 

odnose isključivo na novu sigurnosnu mjeru obveznog predočenja COVID-dokaz radi 
ulaska u prostore javnopravnih tijela. 


54. = Međutim, unatoč tome što je obvezno predočenje COVID-dokaza radi ulaska u 
prostore javnopravnih tijela ovom Odlukom utvrđeno kao samostalna posebna 
sigurnosna mjera u skladu s člankom 47. stavkom 2. točkom 8.a ZoZPZB-a, opseg, 
sadržaj i intenzitet tereta koji zbog toga snose obveznici predočenja COVID-dokaza 
radi ulaska u prostore javnopravnih tijela (to jest obveznici testiranja i posjetitelji) ostali 
su nepromijenjeni, a za njih su ostale nepromijenjene i pravne posljedice odbijanja 
predočenja COVID-dokaza. 


55. = Ustavni sud je u rješenju broj: U-Il-5417/2021 već ocjenjivao ustavnost pravnih 
posljedica odbijanja testiranja te odbijanja predočenja COVID-dokaza od strane 
obveznika testiranja u području zdravstva i socijalne skrbi s aspekta njihovog ustavnog 
prava na rad i slobodu rada. Te je prigovore ocijenio neosnovanima, kako slijedi: 


,17.2. ... U okolnostima povećanog rizika od širenja i prijenosa zarazne bolesti, 
zbog kojih je upravo i donesena osporena mjera kako bi se smanjio rizik 
prijenosa zaraze, odluka zaposlenika da ne predoči jedan od tri moguća dokaza 
da je za svoju radnu okolinu siguran, predstavlja činjenicu koja može utjecati na 
ugovorni odnos s poslodavcem. Ustavni sud prihvaća navode Vlade da 
onemogućavanjem takvom radniku da pristupi u poslovne prostorije poslodavac 
štiti život i zdravlje drugih radnika i ostalih prisutnih osoba, što je obvezan i 
prema Zakonu o zaštiti o radu. 


Uz to, mjere uvedene osporenim odlukama ne utječu bitno na radne procese, 
vrijeme provedeno na testiranju nije vrijeme u kojem radnik obavlja rad, već se 
radi o pripremi za rad odnosno uvjetu bez kojeg radnik, koji nije izuzet od 
testiranja, ne može otpočeti obavljati rad. Stoga obveza testiranja dva puta 
tjedno ne predstavlja prekomjeran teret za te radnike, odnosno sama po sebi 
ne utječe na njegovo pravo na rad. 


Koje će to daljnje posljedice imati na radni odnos tih osoba ne određuju 
osporene odluke već opći propisi radnoga prava te propisi koji uređuju javnu i 
državnu službu. 


Slijedom navedenog, o eventualnoj povredi prava na rad počinjenoj konkretnom 
odlukom kojom se utječe na radni odnos pojedinca, Ustavni sud će odlučivati u 
svakom pojedinačnom slučaju u postupku pokrenutom ustavnom tužbom.“ 


56. = Konačno, u točku IV. Odluke/2021 ovom je Odlukom dodan novi stavak 3. kako 
bi nova samostalna sigurnosna mjera obveznog predočenja COVID-dokaza radi 
ulaska u prostore javnopravnih tijela zadobila i dodatnu funkciju dokaza da su 
ispunjene pretpostavke za iznimno oslobođenje obveznika testiranja od obveze 
testiranja. Iz te odredbe jasno proizlazi da je ovom Odlukom promijenjena pravna narav 
obveze predočenja COVID-dokaza radi ulaska u prostore javnopravnih tijela, koja je 
sada samostalna pravna obveza. 


57. Međutim, kao što je prethodno rečeno, ta promjena pravne naravi same obveze 
predočenja COVID-dokaza radi ulaska u prostore javnopravnih osoba nema nikakvog 
utjecaja na same obveznike testiranja i posjetitelje tih prostora. Učinci i posljedice te 
promjene pojavljuju se isključivo u domeni samog javnopravnog tijela te utječu na 
obveze i odgovornosti odgovorne osobe u javnopravnom tijelu. 

4) Točka IV. ove Odluke (izmjena točke V. Odluke/2021) 


58. Točka V. Odluke/2021 je glasila: ,Obveza predočavanja EU digitalne COVID 
potvrde ili drugog odgovarajućeg dokaza o cijepljenju, preboljenju odnosno testiranju 
odnosi se i na sve stranke koje dolaze u službene prostorije u kojima rade osobe iz 
točke I. ove Odluke, sve pružatelje usluga koji pružaju različite usluge u tim prostorima 
ili su angažirani za određene poslove u njihovim prostorima ili druge osobe koje dolaze 
u njihove prostore po bilo kojoj osnovi.“ 


Točka V. Odluke/2021 ovom se Odlukom usklađuje sa ZoZPZB-om tako što se jasno 
naznačuje da se obvezno predočenje COVID-dokaza, to jest EU digitalne COVID 
potvrde ili drugog odgovarajućeg dokaza o testiranju, cijepljenju ili preboljenju zarazne 
bolesti COVID-19, smatra samostalnom posebnom sigurnosnom mjerom u smislu 
članka 47. stavka 2. točke 8.a ZoZPZB-a. 


Nadalje, u točki V. Odluke/2021 nepotrebno su se navodile pojedine skupine ,drugih 
osoba“ jer su u zadnjem dijelu rečenice (,druge osobe koje dolaze u njihove prostore 
po bilo kojoj osnovi“) sve te skupine ionako bile obuhvaćene. Stoga se tekst odredbe 
točke V. Odluke/2021 ovom Odlukom usklađuje ne samo s terminologijom iz članaka 
4.i55.a stavka 2. ZoZPZB-a, nego se i sadržajno skraćuje, bez izmjene njezinih svrhe 
i smisla. 


5) Točka V. ove Odluke (izmjena točke VI. Odluke/2021) 


59. = Točka VI. Odluke/2021 je glasila: ,Osobe iz točke I. i V. ove Odluke koje odbiju 
testiranje odnosno odbiju predočiti EU digitalnu COVID potvrdu ili drugi odgovarajući 
dokaz, ne mogu ulaziti i boraviti u službenim prostorijama.“ 


60. = Članak 55.a stavak 1. ZoZPZB-a glasi: ,Ako je uvedena posebna sigurnosna 
mjera iz članka 47. stavka 2. točke 8.a ovoga Zakona, osobi koja odbije predočiti dokaz 
o testiranju, cijepljenju ili preboljenju zarazne bolesti nije dozvoljeno ući u određene 
prostore.“ 


61. Točku VI. Odluke/2021 ovom se Odlukom usklađuje s člankom 55.a stavkom 1. 
ZoZPZB-a. 


Dodatno, tekst odredbe preoblikovan je s ciljem jasnijeg razdvajanja i razlikovanja 
(samostalne) sigurnosne mjere obveznog testiranja od (samostalne) sigurnosne mjere 
obveznog predočenja COVID-dokaza radi ulaska u prostore javnopravnih tijela. 


6) Točka VI. ove Odluke (izmjena točke VII. Odluke/2021) 

62. = Točkom VII. Odluke/2021 propisane su pretpostavke pod kojima se određene 
isprave smatraju ,drugim odgovarajućim dokazom“. 

63. = Sadržaj odredaba točke VII. Odluke/2021 ovom Odlukom nije izmijenjen. 

U stavku 1. točke VII. Odluke/2021 izvršen je samo redakcijski ispravak. 


Ostali dijelovi točke VII. Odluke/2021 nomotehnički su preoblikovani, tako da su 
podstavci sada napisani u obliku stavaka, s ciljem da se u svakom stavku jasno naglasi 
središnji dio odredbe (što se smatra drugim odgovarajućim dokazom). 

7) Točka VII. ove Odluke (izmjena točke Vlli. Odluke/2021) 


64. Točka VIII. Odluke/2021 je glasila: ,Osobe iz točke I. i V. ove Odluke tijekom 
boravka u službenim prostorijama, obvezne su pridržavati se svih propisanih 
protuepidemijskih mjera, posebnih preporuka i uputa Hrvatskog zavoda za javno 
zdravstvo te sigurnosne mjere uvedene ovom Odlukom.“ 


Sadržaj odredbe točke VIII. Odiuke/2021 ovom Odlukom nije izmijenjen. 


U prvom dijelu rečenice izvršen je redakcijski ispravak. Osim toga, pojedini dijelovi 
rečenice dopunili su se i izmijenili kako bi se naglasilo da je sada riječ o prostorima 
javnopravnih tijela i da Odluka/2022 uređuje dvije posebne sigurnosne mjere, a ne više 
jednu (kao u Odluci/2021). 


8) Točka VIII. ove Odluke (izmjena točke IX. Odluke/2021) 


65. Točka IX. Odluke/2021 uređuje skupine osoba na koje se Odluka/2021 ne 
primjenjuje. Riječ je o 10 skupina osoba koje se ne smatraju obveznicima testiranja niti 
obveznicima predočenja COVID-dokaza radi ulaska u prostore javnopravnih tijela. Te 
su skupine osoba razvrstane u podstavke. 


66. — Podstavak 1. u točki IX. Odluke/2021 ovom je Odlukom razdvojen na dva 
podstavka (1. i 2.). Tako su podstavci od 2. do 10. postali podstavcima od 3. do 11. 


U prvom podstavku naznačene su dvije srodne i usporedive odluke Stožera civilne 
zaštite kojima se uređuje obveza testiranja u zdravstvu i djelatnosti socijalne skrbi. U 
drugom podstavku naznačena je odluka kojom se uređuje obveza predočenja COVID- 
dokaza prilikom prijema pacijenata. Cilj je da se u tim dvama podstavcima jasno 
naznači o kojim je ,posebnim odlukama“ riječ budući da njihova primjena isključuje 
primjenu Odluke/2022. 


Nadalje, podstavak 8. u točki IX. Odluke/20241, koji je postao podstavak 9. u točki IX. 
Odluke/2022, dopunjen je na način da su se pojmovno razdvojila sudska i pravosudna 
tijela te su se dodala upravna tijela, tako da podstavak 9. u točki IX. Odluke/2022 glasi: 
,na osobe čija je prisutnost nužna u zakonom propisanim postupcima pred sudskim 
odnosno pravosudnim, upravnim te drugim državnim odnosno javnopravnim tijelima“. 


67. — Osim prethodno navedenih izmjena, sadržaj odredaba točke IX. Odluke/2021 
ovom se Odlukom nije mijenjao, ali su svih 10 skupina osoba, na koje se Odluka/2021 
nije primjenjivala, pažljivo i pomno razmotrene i preispitane u svjetlu današnjih 
okolnosti i aktualne epidemiološke situacije u zemlji. Zaključeno je da ne postoje 
objektivno opravdani razlozi zbog kojih bi se u Odluci/2022 jedna ili više skupina osoba 
iz Odluke/2021 trebale brisati, niti postoje razlozi zbog kojih bi se u Odluku/2022 
eventualno dodale neke nove skupine osoba na koje se Odluka/2022 ne bi 
primjenjivala. 


68. — Pravilo o tome da se Odluka/2022 neće primjenjivati na skupine obveznika 
testiranja i druge osobe na koje se primjenjuju srodne i usporedive odluke Stožera 
Civilne zaštite o obveznom testiranju u zdravstvu i djelatnosti socijalne skrbi te o 
obveznom predočenju COVID-dokaza prilikom prijema pacijenata (podstavci 1. i 2. 
točke IX. Odluke/2022) u pravnom je smislu samorazumljivo pa je ocijenjeno da ih nije 
potrebno posebno obrazlagati. 

69. Kad je riječ o ostalim skupinama osoba na koje se nije primjenjivala 
Odluka/2021, a predviđeno je da se na njih ne primjenjuje ni Odluka/2022, polazišna 
točka su mjerodavni dokumenti Europske komisije (Europske unije - EU). 


70. Europska komisija u tekstu pod naslovom ,Digitalna potvrda EU-a o COVID-u. 
Novi prijedlozi za valjanost digitalne potvrde EU-a o COVID-u i koordinaciju sigurnog 
putovanja u EU-u“,'! navodi da pravo EU-a pokriva korištenje EU digitalnog COVID 
certifikata kako bi se omogućilo sigurno slobodno kretanje unutar EU-a. Opće je 
stajalište Europske komisije da se EU digitalne COVID potvrde odnose samo na 
putovanja koja nisu esencijalnog značaja. Time je u temelj uspostavljanja EU digitalne 
COVID potvrde ugrađena namjera slobodnog sigurnog kretanja kao i neograničavanja 
kretanja koja su od esencijalnog značenja ili potrebe.!Z 


U gore citiranom tekstu dalje se ističe da države članice također mogu koristiti EU 
digitalne COVID potvrde u domaće svrhe, kao što je pristup događajima ili mjestima, 
ali da to nije regulirano na razini EU-a. Europska komisija navodi da su se države 
članice EU-a dogovorile da bi maloljetnici koji putuju s roditeljima trebali biti izuzeti od 
karantene kada roditelji ne moraju biti podvrgnuti karanteni, primjerice zbog toga što 
su cijepljeni. Djeca mlađa od 12 godina također bi trebala biti izuzeta od testiranja 
vezanog uz putovanja. Time je Europska komisija kod uspostavljanja EU digitalne 
COVID potvrde uputila države članice na mogućnost prilagodbe nacionalnim 
potrebama te na nužnost posebnog, manje restriktivnog, odnosa prema djeci. 


Izuzimanje djece i esencijalnih putovanja od obveze predočenja EU digitalne COVID 
potvrde kod prelaska granice nije utemeljena na pretpostavci da su djeca ili esencijalna 
putovanja manje rizična za širenje virusa. Navedeno izuzeće utemeljeno je na životnoj 
nužnosti esencijalnih putovanja čijim ograničenjem može doći do drugih ugroza života, 
zdravlja ili sigurnosti ljudi. Izuzeće djece, posebno mlađe od 12 godina, koja su izuzeta 
ne samo od karantene kod prelaska granice nego i od testiranja, vezano je uz činjenicu 
da su karantena i testiranje neugodne za djecu, pri čemu se uzima u obzir emocionalna 
ranjivost djece koja su u procesu rasta i razvoja. Osim toga, time se na razini EU-a 
nastoji osigurati obiteljsko jedinstvo.!3 


Izuzimanje djece i esencijalnih putovanja iz obveze predočenja EU digitalne COVID 
potvrde kod prelaska granice također pokazuje da je Europska komisija kod 
uspostavljanja sustava EU digitalne COVID potvrde pošla od pretpostavke da ovdje 
nije riječ o apsolutnoj sigurnosti nego o povećanoj razini sigurnosti. Naime, ako se 
velika većina prelazaka granice bazira na predočenju EU digitalne COVID potvrde, 
onda je prihvatljiv rizik do kojega dovode rjeđi prelasci granice zbog esencijalnih 
putovanja ili putovanja djece. 





" Europska komisija, Digitalna potvrda EU-a o COVID-u. Novi prijediozi za valjanost digitalne 
potvrde EU-a o COVID-u i koordinaciju sigurnog putovanja u EU-u, hitps://ec.europa.eu/infoflive 
work-travel-eu/coronavirus-response/safe-covid-19-vaccines-europeans/eu-digital-covid- 
certificate_hr (pristup: 16. siječnja 2021.). 

"2 European Commission, Migration and Home Affairs, Questions & Answers: Commission 
Guidance on travellers exempted from the temporary restriction on non-essential travel, 
https://ec.europa.eu/home-affairs/news/questions-answers-commission-quidance-travellers- 
exempted-temporary-restriction-non-essential-travel-2020-10-28 en (pristup: 16. siječnja 2021.). 


"3 Europska komisija, Digitalna potvrda EU-a o COVID-u. Mogu li građani koji još nisu cijepljeni 
putovati u drugu državu članicu EU-a?, https:/ec.europa.eu/info/live-work-travel-eu/coronavirus- 
response/safe-covid-19-vaccine: opeans/eu-digital-covid-certificate_hr#kako-potvrda-pomae- 
slobodnom-kretanju (pristup: 16. siječnja 2021.). 

Na tim osnovnim postavkama Europske komisije vezanima uz EU digitalnu COVID 
potvrdu utemeljena su gotovo sva izuzeća navedena u točki XI. Odluke/2021, koja su 
prihvaćena i u Odluci/2022, a odnose se na djecu odnosno njihove pratitelje. Temeljna 
je pretpostavka: ako velika većina osoba ima EU digitalnu COVID potvrdu, onda ta 
činjenica osigurava da manji broj pojedinaca (djeca i njihovi pratitelji), koji su izuzeti od 
obveze predočenja EU digitalne COVID potvrde, predstavlja prihvatljivu razinu rizika. 


71. Pojedine druge zemlje također pod različitim pretpostavkama izuzimaju djecu 
od obveze predočenja EU digitalne COVID potvrde u okvirima svoga nacionalnog 
prava. Tako u Švicarskoj djeca i adolescenti mlađi od 16 godina nemaju obvezu 
predočenja COVID potvrde, pri čemu su na zahtjev ovlaštene osobe obvezni dokazati 
svoju dob predočenjem identifikacijskog dokumenta.'“ Estonska vlada detaljno je 
razradila izuzeće djece od obveze predočenja COVID potvrde ovisno o dobi i 
aktivnostima. Temeljni je pristup da COVID potvrdu ili negativni test ne trebaju 
predočavati djeca mlađa od 12 godina i tri mjeseca, a djeca u dobi između 12 godina i 
tri mjeseca i 17 godina imaju tu obvezu za specificirana mjesta i događaje (kino, 
kazalište, objedovanje u prostorijama ugostiteljskih objekata, i sl.). Međutim, ako je 
riječ o aktivnostima koje su važne za obrazovanje i zdravlje mladih, kao što su sport, 
treninzi, rad s mladima, izvanškolske aktivnosti i neformalno obrazovanje, rekreacijski 
treninzi, sudjelovanje u sportskim natjecanjima i programski posjeti muzejima i 
izložbenim prostorima, onda ni djeca između 12 godina i tri mjeseca i (uključivo) 18 
godina, kao i mladi koji su u akademskoj godini 2021./2022. navršili 19 godina nemaju 
obvezu predočenja COVID potvrde ili negativnog testa.1> 


72. = Konačno, cilj je Odluke/2022, kao i Odluke/2021, smanjiti razinu rizika u 
prostorima javnopravnih tijela jer ti prostori moraju biti zdravi zbog toga što se u njima 
obavljaju državni i samoupravni poslovi te poslovi s javnim ovlastima, kao i 
mnogobrojne djelatnosti javnih službi, koji su u općem interesu (i pojedinaca i cijele 
zajednice). Bez njih nema funkcionalne zajednice ni organiziranog društva. Ipak, 
relevantna je činjenica da prostori javnopravnih tijela nisu toliko rizični s 
epidemiološkog stajališta kao što su tu prostori zdravstvenih ustanova i ustanova 
socijalne skrbi u kojima se okupljaju bolesni, stariji i nemoćni, s kojima je bliski kontakt 
nužan i neophodan. Drugim riječima, u javnopravnim tijelima na koja se odnosi 
Odluka/2022 može se podnijeti određena razina rizika koja je za zdravstvene ustanove 
i ustanove u socijalnoj skrbi teško ili teže prihvatljiva, osobito ako se maske za lice 
nose dosljedno i pravilno, te se poštuje distanca među ljudima. 


73. — Opisani je pristup ugrađen u točku IX. Odluke/2022. U nastavku se obrazlažu 
temeljni razlozi za izuzimanje svake pojedine skupine osoba od primjene Odluke/2022. 


74. Kad je riječ o neprimjenjivanju Odluke/2022 na ,studente prilikom boravka u 
prostorima visokih učilišta osim ukoliko visoko učilište ne odluči drugačije“ (podstavak 
3. točke IX. Odluke/2022), tim se iznimnim pravilom nastoji uspostaviti pravična 
ravnoteža između nužnosti da studiranje u prostorima visokih učilišta bude dostupno 
studentima uz najmanja moguća ograničenja, ali uz najveću moguću razinu sigurnosti. 





4 Federal Council, Coronavirus: Frequentiy Asked Questions (FAQs) 
https./www.bag.admin.ch/bag/en/home/krankheiten/ausbrueche-epidemien-pandemien/aktuelle- 
ausbrueche-epiden l f | / j 
certificate/do-childre 
siječnja 2021.) 

5 Government of Estonia, EU digital COVID certificates, hitps://kkk.kriis.ee/en/fag/covid- 
certificates/eu-digital-covid-certificates (pristup: 16. siječnja 2021.) 
















(pristup: 16. 

Stoga je svako pojedino visoko učilište ovlašteno primijeniti Odluku/2022 ili drugi 
odgovarajući sustav provjere ako ocijeni da je to potrebno za održavanje nastave u 
dvoranama. Time se ujedno uvažava i autonomija sveučilišta kao zaštićeno ustavno 
dobro (članak 67. Ustava). 


Dodatno, Hrvatski zavod za javno zdravstvo je na zahtjev Ministarstva znanosti i 
obrazovanja Republike Hrvatske još početkom akademske godine 2021./2022. objavio 
drugu verziju Preporuka za održavanje nastave na visokim učilištima u razdoblju 
pandemije bolesti COVID-19 uz primjenu protuepidemijskih mjera za akademsku 
godinu 2021./2022.'5 U Preporukama su detaljno razrađene epidemiološke mjere 
kojima je cilj smanjenje rizika zaraze kod održavanja nastave u učionicama i u uvjetima 
kada se od studenata ne zahtijeva predočenje COVID-dokaza. 


75. Kad je riječ o neprimjenjivanju Odiuke/2022 na ,učenike prilikom boravka u 
prostorima škola i odgojno obrazovnih ustanova“ (podstavak 4. točke IX. 
Odluke/2022), uvažene su mjerodavne postavke Europske komisije vezane uz djecu 
(prethodno navedene), pri čemu je propisivanje navedene iznimke bilo potaknuto 
ustavnim zahtjevom prema kojem je osnovno obrazovanje obvezno (članak 65. 
Ustava). Taj je ustavni zahtjev najbolji dokaz važnosti i značenja škola i odgojno- 
obrazovnih ustanova za pravilan i zdrav razvoj djece učeničke dobi. Uvažavajući 
predmet uređenja Odluke/2022, taj se zahtjev odgovarajuće primijenio i na djecu rane 
i predškolske dobi te na učenike koji su u programu srednjoškolskog obrazovanja. 


Kako bi se nastava mogla održavati što više u učionicama, uz što manji rizik zaraze, 
Hrvatski zavod za javno zdravstvo i Ministarstvo znanosti i obrazovanja Republike 
Hrvatske izradili su 26. kolovoza 2021. Upute za sprječavanje i suzbijanje epidemije 
bolesti COVID-19 vezano uz rad predškolskih ustanova, osnovnih i srednjih škola u 
školskoj godini 2020./2021.'7 U Uputama su detaljno razrađene epidemiološke mjere 
kojima je cilj smanjenje rizika zaraze kod održavanja nastave u učionicama. Posebno 
je istaknuto da ,rad u dječjem vrtiću i školi ... u sadašnjim epidemiološkim uvjetima, uz 
poštovanje ovih uputa, smatra se jednako sigurnim za djecu/učenike i zaposlenike kao 
i rad od kuće, odnosno ostanak kod kuće kada nisu na snazi mjere potpunog 
zatvaranja“. Upute se prilagođavaju aktualnoj epidemiološkoj situaciji, kao i svim novim 
preporukama relevantnih institucija, posebno Svjetske zdravstvene organizacije. 
Upute su zadnji put dopunjene 5. studenoga 2021.19 


Konačno, otvaranjem mogućnosti da pojedino odjeljenje ili cijela školska ustanova u 
slučaju prijeke potrebe prijeđe na tzv. on-line nastavu, nastoji se uspostaviti pravična 
ravnoteža između dviju suprotstavljenih ustavnih dobara u doba epidemije: prava na 
obrazovanje i prava na zaštitu zdravlja i života učenika. 





16 Hrvatski zavod za javno zdravstvo, Preporuke — verzija 2., 7. listopada 2021., 
https:/www.hzjz.hr/wp-content/uploads/2020/03/Preporuke-za-odr%C5%BEavanje-nastave-na- 
visokim-u%C4%8Dili%C5%A 1tima-u-razdoblju-pandemije-bolesti-COVID-19-uz-primjenu- 
protuepidemijskih-mjera-za-akademsku-godinu-2021 -2022 .-1.pdf (pristup: 17. siječnja 2021.) 

17 Hrvatski zavod za javno zdravstvo i Ministarstvo znanosti i obrazovanja, httos://www.hziz.hr/wp- 
content/uploads/2020/03/Upute-za-sprje%C4%8Davanje-i-suzbijanje-epidemije-bolesti- COVID- 
19-vezano-uz-rad-pred%C5%A1kolskih-ustanova-osnovnih-i-srednjih-%C5%A 1kola-u- 




















%C5%A1kolskoj-godini-2021.-2022.-1.pdf (pristup: 17. siječnja 2021.). 

18 Hrvatski zavod za javno zdravstvo i Ministarstvo znanosti i obrazovanja, https:/vwww.hzjz.hriwp- 
content/uploads/2021/1 1/Upute-za-sprje%C4%8Davanje-i-suzbijanje-epidemije-bolesti- COVID- 
19-vezano-uz-rad-pred%C5%A1koiskih-ustanova-osnovnih-i-srednjih-%C5%A 1kola-u- 

%C5%A 1kolskoj-godini-2021.-2022..pdf (pristup: 17. siječnja 2021.). 

76. Kad je riječ o neprimjenjivanju Odluke/2022 na ,osobe mlađe od 16 godina“ 
(podstavak 5. točke IX. Odluke/2022), uvaženi su mjerodavni zaključci Europske 
komisije (prethodno navedeni), pri čemu se pošlo od primarne postavke da bi uvođenje 
obveznih COVID-dokaza za osobe mlađe od 16 godina moglo biti opravdano samo u 
krajnjoj nuždi (primjerice, kod planirane hospitalizacije djece) ili u visokorizičnim 
situacijama na kojima nije nužno njihovo sudjelovanje (primjerice, kod svadbenih 
svečanosti i drugih okupljanja). 


Pri tome je uvažena činjenica da osobe mlađe od 16 godina rjeđe i u značajno manjem 
broju ulaze u javnopravna tijela u smislu članka 4. stavka 2. ZoZPZB-a i ove Odluke 
(iznimke su školske i odgojno-obrazovne ustanove). Štoviše, racionalna je 
pretpostavka da djeca mlađa od 16 godina u prostore javnopravnih tijela u pravilu ulaze 
u pratnji roditelja/staratelja. U takvoj situaciji, opravdano je smatrati vjerojatnim da ako 
su roditelji/staratelji predočili COVID-dokaz radi ulaska u javnopravno tijelo, onda se 
taj umanjeni rizik od prijenosa zaraze, koji su roditeljistaratelji dokazali, odnosi i na 
dijete koje je u njihovoj pratnji. Primjerice, ako roditelj ima negativni test unutar 48 sati 
opravdano je pretpostaviti da bi negativni test imalo i dijete koje je s njim u pratnji. 
Stoga izuzimanje osoba mlađih od 16 godina od obveze predočenja COVID-dokaza 
predstavlja prihvatljivu razinu rizika u odnosu na prednosti koje ta iznimka ima za tu 
djecu i mlađe maloljetnike. 


Za starije maloljetnike (osobe između 16 i 18 godina starosti) navedena pravila više ne 
bi vrijedila jer je riječ o osobama koje već ostvaruju brojne kontakte te se druže i 
okupljaju s više ljudi, češće koriste javni prijevoz, odlaze u trgovine, posjećuju kino 
predstave, rjeđe se pojavljuju u pratnji roditelja/staratelja, češće ulaze u prostore 
javnopravnih tijela, itd., usporedi li ih se s osobama mlađim od 16 godina. 


77. Kad je riječ o neprimjenjivanju Odluke/2022 na ,osobe koje dovode dijete ili 
učenika u dječji vrtić ili osnovnu školu ili ustanovu za odgoj i obrazovanje djece i 
adolescente s posebnim potrebama“ (podstavak 6. točke IX. Odluke/2022) pošlo se 
od temeljne postavke da za djecu i adolescente s posebnim potrebama ustanove za 
odgoj i obrazovanje pružaju nužne rehabilitacijske i terapijske, a ne samo odgojno- 
obrazovne programe. Za djecu predškolske dobi i djecu nižih razreda osnovne škole 
kojima je nužna pratnja zbog značajki razvojne dobi, vrtić i škola su utočišta koja 
pružaju sigurnost usporedi li ih se s ostankom kod kuće bez prikladnog i odgovarajućeg 
nadzora. 


Djeci i adolescentima kojima je uslijed razvojne dobi ili značajki zdravstvenog stanja 
nužna pratnja kako bi došli u odgojno-obrazovnu ustanovu, pravo na odgoj, 
obrazovanje, terapiju, rehabilitaciju i sigurno utočište moglo bi biti uskraćeno ako bi se 
zahtijevalo da osobe koje su djeci nužna pratnja moraju predočiti COVID-dokaz. Time 
bi prava djece i adolescenata s posebnim potrebama bila povrijeđena zbog propusta 
njihovih roditelja/staratelja. 


U već spomenutim Uputama za sprječavanje i suzbijanje epidemije bolesti COVID-19 
vezano uz rad predškolskih ustanova, osnovnih i srednjih škola u školskoj godini 
2020./2021 od 26. kolovoza 2021. između ostaloga je navedeno: ,U školu učenici 
dolaze i odlaze sami, organiziranim prijevozom ili u pratnji roditelja, ovisno o odluci 
roditelja, kao što bi dolazili i odlazili da nema epidemije. Kada dovodi i odvodi dijete, 
roditelj ili druga osoba u pratnji djeteta može ući u dječji vrtić te u školu ako je riječ o 
učeniku 1. razreda osnovne škole (u skladu s odlukom ravnatelja, npr. prvog dana 
škole) ili o učeniku s teškoćama u razvoju. U ustanovu može ući roditelj ili druga osoba 
u pratnji kada dovodi i odvodi dijete s teškoćama, posebno ako zdravstveno stanje 

djeteta/učenika to zahtijeva te ako dijete/učenik s teškoćama u razvoju nema 
osiguranu potporu pomoćnika u nastavi ili stručnoga komunikacijskog posrednika koji 
umjesto roditelja uvodi dijete/učenika u ustanovu. Roditelj ili druga osoba u pratnji 
dovodi dijete do garderobe pred prostorijom u kojoj dijete boravi. Roditelj ili druga 
osoba u pratnji djeteta ulazi u vrtić na način da održava razmak od najmanje 1,5 m, a 
po mogućnosti 2 m u odnosu na sve druge osobe, dezinficira ruke na ulazu te 
izbjegava zadržavanje i grupiranje u ustanovi. Duže zadržavanje moguće je primjerice 
prilikom prilagodbe djeteta na novu sredinu na početku uključivanja u ustanovu, uz 
predočenje digitalne COVID potvrde. Međusobni razmak ne trebaju držati osobe iz 
istog kućanstva. U pratnji djeteta/učenika uvijek je samo jedna odrasla osoba. Roditelj 
ili druga osoba u pratnji djeteta/učenika obvezno u ustanovi nosi masku te bez maske 
ne može ući u ustanovu, već dijete/učenika preuzima djelatnik ispred ulaza u 
ustanovu.“ Sukladno tome, tim je Uputama još u kolovozu 2021. omogućen ulazak 
pratnje u odgojno-obrazovne ustanove samo kada je pratnja nužna (predškolska dob 
i prvi razred osnovne škole te djeca s teškoćama u razvoju, i to jedna osoba u pratnji), 
ali samo ako je riječ o kratkotrajnom zadržavanju u ustanovi. Kod dužeg zadržavanja, 
osoba u pratnji u odgojno-obrazovnim ustanovama dužna je predočiti COVID-dokaz. 


78.  —Kadjeriječ o neprimjenjivanju Odluke/2022 na ,osobe koje prate osobu koja se 
ne može brinuti za sebe“ (podstavak 7. točke IX. Odluke/2022) pošlo se od postavke 
da građani ulaze u prostore javnopravnih tijela jer im to nalaže životna potreba ili 
potreba za dobivanjem određene usluge ili potreba ispunjenja neke građanske obveze 
odnosno dužnosti ili su na to prisilno pravno obvezane, što prostore javnopravnih tijela 
bitno razlikuje od onih uz koje se takve potrebe odnosno obveze i dužnosti ne vezuju, 
Stoga treba uvažiti zahtjev da osobama koje se ne mogu brinuti za sebe ne smije biti 
otežan ulazak u prostore javnopravnih tijela ni u slučaju kad ne mogu ili ne uspijevaju 
organizirati pratnju osobe koja posjeduje COVID-dokaz. 


Ovdje je riječ o životnim situacijama i iskustvu koje govori da je nekima od naših 
najpotrebitijih građana ponekad teško organizirati bilo kakvu pratnju. U takvoj situaciji, 
uvjetovanje predočenja COVID-dokaza osobi koja je u pratnji izravno ugrožava prava 
osobe koja se ne može brinuti za sebe. Njoj se onemogućuje ulazak u prostor 
javnopravnog tijela zbog treće osobe (primjerice, zbog stavova ili uvjerenja o cijepljenju 
ili testiranju osobe o kojoj ovisi). Te se neželjene pojave ovom iznimkom nastoje 
spriječiti. 

79. Kad je riječ o neprimjenjivanju Odluke/2022 na ,osobe koje u poslovnice 
Hrvatskog zavoda za zdravstveno osiguranje dolaze podići svoju EU digitalnu COVID 
potvrdu“, na ,osobe čija je prisutnost nužna u zakonom propisanim postupcima pred 
sudskim odnosno pravosudnim, upravnim te drugim državnim odnosno javnopravnim 
tijelima i osobama“ i na ,korisnike poštanskih usluga koji moraju preuzeti pošiljke čije 
nepreuzimanje bi imalo pravne posljedice (podstavci 8., 9. i 10. točke IX. Odluke/2022), 
tim su se iznimkama nastojali obuhvatiti najčešći slučajevi kod kojih pravni, a ne životni 
razlozi nalažu potrebu uvažavanja činjenice da osobe u pitanju ne mogu predočiti 
COVID-dokaz jer ga nemaju. 


Na svakom je od navedenih javnopravnih tijela (HZZO, sudovi, državna odvjetništva, 
policija i druga tijela državne uprave, nadležna javnopravna tijela i osobe) obveza da 
organiziraju svoj rad odnosno poslovanje na način da razinu rizika zaraze, nastalu 
propisivanjem tih iznimki, svedu na najnižu mjeru i istodobno osiguraju da osobe o 
kojima je riječ ne snose štetne pravne posljedice zbog eventualne nemogućnosti 
ulaska u ta tijela. 

80. Kad je riječ o neprimjenjivanju Odluke/2022 na ,osobe kod kojih postoje 
kontraindikacije za cijepljenje ili za dovršetak cijepljenja bilo kojim cjepivom protiv 
COVID-19, a što se dokazuje liječničkom potvrdom“, pošlo se od temeljne postavke 
da su zdravstvene kontraindikacije za cijepljenje stanje koje predstavlja objektivnu 
prepreku za dobivanje EU digitalne COVID potvrde na temelju cijepljenja. One su 
objektivna prepreka cijepljenju koju osobe svojom voljom i svojom odlukom da se 
cijepe ne mogu prevladati. Neuvažavanjem njihova zdravstvenog stanja, na koje oni 
ne mogu utjecati, te bi osobe bile stavljene u iznimno nepovoljan položaj jer bi im 
pristup prostorima svih javnopravnih tijela iz članka 4. stavka 2. ZoZPZB-a i ove Odluke 
bio onemogućen bez objektivnog i razumnog opravdanja. 


U opisanim se slučajevima pravična ravnoteža postiže tako da se od tih osoba 
zahtijeva predočenje liječničke potvrde o tome da kod njih postoje kontraindikacije za 
cijepljenje ili za dovršetak cijepljenja bilo kojim cjepivom protiv bolesti COVID-19. 


Primjerice, i u Švicarskoj se od osoba koje se ne mogu cijepiti iz zdravstvenih razloga 
(kontraindikacija) traži samo liječnička potvrda (liječnička bilješka) koja potvrđuje 
zdravstvene kontraindikacije za  cijepljenje.'? Usporedivo pravilo vrijedi i u 
Luksemburgu (pri čemu je uz potvrdu o kontraindikaciji za cijepljenje potrebno priložiti 
i potvrdu o negativnom testu na COVID-19 [PCR ili certificirani antigen test] ili po 
potrebi izvršiti samotestiranje na licu mjesta).2% 


9) Točka IX. ove Odluke (izmjena točke X. Odluke/2021) 


81. U točki X. Odluke/2021 određuju se mjesta i načini obavljanja testiranja. 
Sadržaj odredaba točke X. Odluke/2021 ovom Odlukom nije izmijenjen. 


U odredbama je izvršen jedan redakcijski ispravak te su provedena terminološka 
usklađivanja s tekstom članka 4. ZoZPZB-a. 


10) Točka X. ove Odluke (izmjena i dopuna točke XI. Odluke/2021) 


82. U točki XI. Odluke/2021 dana je preporuka svim poslodavcima, koji nisu 
obveznici Odluke, da ,uvedu mjeru obveznog testiranja svojih zaposlenika i drugih 
osoba koje dolaze u njihove poslovne prostore“. 


83. Točka XI. Odluke/2021 ovom se Odlukom usklađuje s člankom 47. stavkom 2. 
točkom 8.a ZoZPZB-a, tako da se odredba dopunjuje novom sigurnosnom mjerom 
obveznog predočenja COVID-dokaza radi ulaska u prostore javnopravnih tijela. Tekst 
odredbe u cijelosti se stilizira i nomotehnički uređuje. Međutim, svrha i smisao odrede 
točke XI. Odiuke/2021 nisu izmijenjeni. 





1% Federal Council, Coronavirus: Frequently Asked Questions (FAQs) 

htips:/www.bag.admin.ch/bag/en/home/krankheiten/ausbrueche-epidemien-pandemien/aktuelle- 
l-cov/haeufig-gestellte-fragen.html?faq-url=/covid/jen/covid- 

certificate/do-children-and-ad cents-have-show-covid ifi -certificate (pristup: 16. 

siječnja 2021.). 

29 The Luxemburg Government, Coronavirus, The 2G+ system, 

https://covid19.public.lužen/covidcheck.html (pristup: 16. siječnja 2021.). 

11) Točka XI. ove Odluke (izmjena i dopuna točke XII. Odluke/2021) 


84. — Odredba točke XII. Odluke/2021 je glasila: ,Provedbu ove Odluke obvezan je 
osigurati čelnik tijela, odnosno poslodavac.“. 


85.  Izričaj ,čelnik tijela, odnosno poslodavac“ ovom se Odlukom usklađuje s 
člankom 4. stavkom 2. ZoZPZB-a kako bi se dimenzionirao samo na odgovorne osobe 
u javnopravnim tijelima. 


86. Točka XII. Odluke/2021 ovom se Odlukom dopunjuje dvama novim stavcima 
kojima se razrađuje članak 75.a ZoZPZB-a. Taj zakonski članak glasi: , Novčanom 
kaznom u iznosu od 30.000,00 do 50.000,00 kuna kaznit će se za prekršaj odgovorna 
osoba koja ne osigura provedbu posebne sigurnosne mjere obveze predočenja 
dokaza o testiranju, cijepljenju ili preboljenju zarazne bolesti radi ulaska u određene 
prostore (članak 47. stavak 2. točka 8.a i članak 55.a).“. 


Dopunama točke XII. Odluke/2021 uvažilo se zapažanje pučke pravobraniteljice 
Republike Hrvatske, izneseno u ,Mišljenju na Konačni prijedlog zakona o izmjenama i 
dopunama Zakona o zaštiti pučanstva od zaraznih bolesti“ od 8. prosinca 2021., o 
tome da u odredbi o prekršajnoj odgovornosti odgovornih osoba ,nije dovoljno jasno 
što znači 'neosiguravanje provedbe posebne sigurnosne mjere', odnosno što se sve 
točno smatra izostankom osiguranja provedbe“, a ,što je važno zbog pravne sigurnosti, 
radi izbjegavanja različitih standarda, ali i radi prevencije bilo kakvog oblika nasilja 
vezano za predočenje potvrda pri ulasku u javnopravna tijela“. 


Uvažavajući to zapažanje, u novim stavcima 2. i 3. točke XII. Odluke/2022 razrađuje 
se pretpostavka prekršajne odgovornosti odgovorne osobe u javnopravnom tijelu iz 
članka 75.a ZoZPZB-a (,ako ne osigura provedbu“) na način da se propisuje kako 
prekršajna odgovornost postoji onda kada odgovorna osoba u javnopravnom tijelu 
izrijekom ili prešutno odbije provedbu naređene sigurnosne mjere. Pri tome, prešutno 
odbijanje postoji onda kada odgovorna osoba: — propusti odrediti jednu ili više osoba 
za neposrednu provedbu posebne sigurnosne mjere obveznog predočenja COVID- 
dokaza prije ulaska u prostore javnopravnog tijela, ili — propusti osigurati, to jest 
organizirati i naložiti da osoba određena za neposrednu provedbu posebne sigurnosne 
mjere obveznog predočenja COVID-dokaza bez odgode prijavi njoj i nadležnoj 
sanitarnoj inspekciji Državnog inspektorata ulazak u prostore javnopravnog tijela 
osobe koja je odbila predočiti dokaz, ali je suprotno zabrani ušla u prostore tog 
javnopravnog tijela. 


12) Točka XII. ove Odluke (završna odredba) 


87. — Ustavni sud Republike Hrvatske naveo je u odluci broj: U-I-5781/2021 i dr. od 
21. prosinca 2021. (www.usud.hr) kako ,od donositelja mjera očekuje da mjere koje 
donosi (naređuje) ubuduće sadržavaju obrazloženje na temelju kojeg će adresati tih 
mjera, kao i javnost, biti upoznati s razlozima zbog kojih je pojedina mjera donesena 


Sukladno tome, u završnoj odredbi točke XII. ove Odluke određeno je da se ona 
zajedno s obrazloženjem objavljuje na mrežnoj stranici Ravnateljstva civilne zaštite na 
kojoj se objavljuju odluke Stožera civilne zaštite Republike Hrvatske za sprječavanje 
širenja zaraze koronavirusom, na adresi: hitps://civilna-zastita.gov.hr/odluke-stozera- 
civilne-zastite-rh-za-sprecavanje-sirenja-zaraze-koronavirusom/2304. 

88. Članak 48. stavak 3. Jedinstvenih metodološko-nomotehničkih pravila za izradu 
akata koje donosi Hrvatski sabor (,Narodne novine“, br. 74/15.; u daljnjem tekstu: 
Pravila) propisuje: ,Ako se više od polovine članaka osnovnog propisa mijenja, 
odnosno dopunjava, potrebno je pristupiti donošenju novoga propisa.“ 


Ta se Pravila, na temelju članka 1. stavka 3., na odgovarajući način primjenjuju na sve 
druge propise. Odluke koje Stožer civilne zaštite donosi u provedbi članka 47. 
ZoZPZB-a smatraju se ,drugim propisima“ u smislu članka 125. alineje 2. Ustava, što 
je Ustavni sud utvrdio u točki 33.1. rješenja broj: U-I-1372/2020 i dr. od 14. rujna 2020. 
(,Narodne novine“ broj 105/20.), u točki 8. rješenja broj: U-II-5417/2021 od 21. prosinca 
2021. (www.usud.hr). 


Izmjene odnosno dopune Odluke/2021, učinjene ovom Odlukom, zahvaćaju više od 
polovine točaka Odluke/2021, pa bi se moglo tvrditi da je umjesto njezinih izmjena i 
dopuna trebalo donijeti novu Odluku (izmijenjenog naslova), a postojeću staviti izvan 
snage, osobito stoga što su pojedine izmjene supstantivne naravi. 


Međutim, kako usklađivanje sa ZID-om ZoZPZB-a:143/21 obuhvaća ,paket“ od ukupno 
četiri odluke, ocijenjeno je da je od citiranog pravila jači zahtjev za jedinstvenim pravno- 
tehničkim pristupom noveliranju svih četiriju odluka, zbog čega su ovom odlukom 
provedene samo izmjene i dopune Odluke/2021. 


89. — U takvim okolnostima, poštujući zahtjeve pravne sigurnosti, nakon što se ova 
Odluka objavi u ,Narodnim novinama“, na mrežnoj stranici Ravnateljstva civilne zaštite 
objavit će se i pročišćeni tekst Odluke o uvođenju posebne sigurnosne mjere obveznog 
testiranja na virus SARS-CoV-2 te posebne sigurnosne mjere obveznog predočenja 
dokaza o testiranju, cijepljenju ili preboljenju zarazne bolesti COVID-19 radi ulaska u 
prostore javnopravnih tijela. 


13) Točka XIV. ove Odluke (završna odredba) 
90. — Utočki XIV. ove Odluke određeno je da se objavljuje u ,Narodnim novinama“, a 
stupa na snagu 25. siječnja 2022. 


Ova se Odluka u ,Narodnim novinama“ objavljuje bez obrazloženja jer se odluke koje 
Stožer civilne zaštite donosi u provedbi članka 47. ZoZPZB-a smatraju drugim 
propisima. 

